Summary: Tutkijat peräävät päätöksiä siitä, miten meidän on tulevaisuudessa suhtauduttava online-identiteetteihin ja niihin liittyvään henkilökohtaiseen dataan.

Tutkimusten mukaan iso osa  nuorisoa on hylkäämässä  Facebookin ja viihtyy paremmin muussa somessa.
 Näkymä ei silti liene Facebook-yhtiön mielestä aivan kamala, ainakaan jos sitä vertaa kahden Oxfordin yliopiston internet-instituutin tutkijan ennustukseen.
 Carl Öhman  ja  David Watson  ovat nimittäin laskeneet, että 50 vuoden kuluttua enemmistö maailman suosituimpaan sosiaaliseen verkostoon liittyneistä ei ehkä ole enää millään lailla aktiivisia – he ovat kuolleita.
 Nykyisin Facebookilla on kuukaudessa noin 2,3 miljardia aktiivista käyttäjää.
 Luku on vielä paljon suurempi, jos mukaan lasketaan ne, jotka käyvät Facebookissa harvakseltaan. Tai vielä harvemmin. Siihen on usein syynä, että he ovat kuolleet. Facebookin ensimmäisten kahdeksan toimintavuoden aikana arvioidaan noin 30 miljoonan käyttäjän kuolleen.
 Vasta viime vuosina on alettu pohtia, mitä some-tileille tapahtuu kuolemamme jälkeen. Facebook on huomioinut tämän mahdollistamalla käyttäjätilin asettamisen muistotilaan ja perintöyhteyshenkilön nimittämisen.
 Öhmanin ja Watsonin mukaan tähän mennessä digitaalista kuolemaa on tutkittu vain vähän.
 – Koskaan aiemmin historiassa ei yhteen paikkaan ole kerätty näin laajaa arkistoa ihmisten käyttäytymisestä ja kulttuurista. Se, joka hallitsee tätä arkistoa, hallitsee tavallaan myös historiaamme, sanoo Watson.
 Kaksi vaihtoehtoista kehitystietä
 Öhman ja Watson tutkivat kuolleiden osuutta kahden kehitysvaihtoehdon avulla.
 A-vaihtoehdossa Facebookiin ei enää tämän vuoden jälkeen tulisi uusia käyttäjiä. Siinä tapauksessa 1,4 miljardia käyttäjää kuolee vuoteen 2100 mennessä. Suurimmillaan, 29 miljoonaa, kuolleisuus olisi vuonna 2077.
 Tässä vaihtoehdossa kuluisi noin 50 vuotta siihen, että enemmistö alkuperäisistä käyttäjistä olisi siirtynyt manan maille.
 Vaihtoehdossa B käyttäjäkunta lisääntyisi nykyvauhdilla siihen asti, kunnes kehitys saavuttaa kyllääntymispisteen. Tämä merkitsisi noin 13 prosentin kasvua vuosittain. Tässäkin vaihtoehdossa kuolleita olisi tulevaisuudessa eläviä enemmän, mutta elävien ja kuolleiden tasatilanne saavutettaisiin vasta joskus 2100-luvun ensimmäisillä vuosikymmenillä.
 Tutkijat myöntävät pohdiskelunsa provokatiiviseksi, mutta perustelevat sitä tarpeella ryhtyä pohtimaan sitä, miten meidän on tulevaisuudessa suhtauduttava online-identiteetteihin ja niihin liittyvään henkilökohtaiseen dataan.
 Digitaalisen perintömme hallinnointi koskee kaikkia, jotka käyttävät sosiaalisia medioita, koska jonain päivänä kuolemme kaikki ja jätämme dataa jälkeemme, sanovat Öhman ja Watson.
 Aiheesta kirjoittaa  Sciencealert.com.  Tutkimus löytyy  Big Data & Society-tiedesivustolta.
 Lue myös:
 Harva tunnistaa someriippuvuuttaan tai kännykkäaddiktiotaan – testaa, onko netin käyttösi hallitsematonta
 Toimiiko nettideittailu? Onko syytä huoleen, jos kumppani ei enää peukuta? Kyllä, kertoo suomalaistutkimus

Kaksi kehitystietä: Onko Facebookissa tulevaisuudessa enemmän kuolleita kuin eläviä?


Summary: Teivo Teivaisen mukaan oppositioliikkeen vapautetun perustajan Leopoldo Lopezin roolia Venezuelan tapahtumissa on vaikea arvioida.

Venezuelan väliaikaiseksi johtajaksi julistautunut  Juan Guaidó  kehotti tiistaina aamulla  armeijaa ottamaan maassa vallan . Toistaiseksi ei ole tiedossa kuinka suuri osa asevoimista on Guaidón takana.
 Venezuelan pääkaupungissa Caracasissa oleva Helsingin yliopiston maailmanpolitiikan professori  Teivo Teivainen  kertoi, että laukausten ääniä kantautui hänen hotellihuoneeseensa.
 – Tulitusta on kuulunut ja kyynelkaasua on ollut ilmassa, Teivainen totesi puhelimitse Ylelle.
 Venezuelan hallitus kiisti nopeasti sotilasvallankaappauksen mahdollisuuden. Toistaiseksi presidentti  Nicolas Maduro  on onnistunut pitämään asevoimat puolellaan.
 – Hallitus on panostanut erittäin voimakkaasti armeijan keskeisten tahojen kurinpitoon joko lahjusten tapaisilla etuuksilla tai rangaistusten pelolla. Tähän asti se on osoittautunut tehokkaaksi, Teivainen arvioi.
 Hän totesi, että on mahdotonta ennustaa, kuinka laajaksi mahdollinen armeijan kapina leviää.
 Juan Guaidón tukijat suojautuivat kyynelkaasulta tiistaina Venezuelan pääkaupungissa Caracasissa.  Miguel Gutierrez / EPA / AOP
 Lopezin poliittista roolia vaikea arvioida
 Venezuelassa on kuohunnan aikana julistettu monta kertaa hallituksen olevan kaatumassa.
 Teivo Teivainen huomauttaa, että viime aikoina opposition ja Guaidón tunnustaneiden ulkovaltojen puheissa on annettu ymmärtää, ettei vallanvaihtoa olisi aivan heti tapahtumassa.
 – Tässä valossa on yllättävää ja kiinnostavaa, että Guaidó on laittanut paljon paukkuja vapun tienoon tapahtumiin eli suurmielenosoituksiin ja julistukseen armeijan mahdollisesta kapinasta.
 Tiistaina aamulla Juan Guaidó esiintyi kotiarestista vapautetun oppositioliikkeen perustajan  Leopoldo Lopezin  kanssa. Viisi vuotta kotiarestissa ollut Lopez kertoi, että Guaidóa tukevat sotilaat vapauttivat hänet.
 Toistaiseksi ei tiedetä, kuinka paljon armeijassa on Juan Guaidón tukijoita.  Miguel Gutierrez / EPA / AOP
 Teivaisen mukaan on vielä hankala arvioida millainen merkitys Lopezin vapauttamisella on kansannousun kannalta.
 – Lopezin poliittista roolia on vaikea ennakoida. Häntä voi pitää Juan Guaidón jonkinlaisena oppi-isänä.
 "Lopez on Guaidólle enemmän mahdollisuus kuin uhka"
 Juan Guaidó ja Lopez esiintyivät ilmavoimien La Carlota -tukikohdan ulkopuolella ja Lopez ilmoitti, että Guaidó on Venezuelan laillisena presidenttinä armahtanut hänet.
 – Tällä pyrittiin antamaan merkki siitä, että Guaidólla on homma hanskassa ja hän pystyy antamaan presidentillisiä armahduksia.
 Oppositio perustelee Guaidon oikeutusta väliaikaiseen johtajuuteen sillä, että hän on parlamentin puhemies. Lopezin vapautuminen ei muuta asetelmaa, Teivainen arvioi.
 – Kaikki viittaa siihen, että Lopezin pääseminen vappaalle jalalle on Guaidólle enemmän mahdollisuus kuin uhka. Ei ole ilmassa sellaista, että heidän välillään olisi selkeää kilpailuastelmaa.
 Armeijan kutsuminen kapinaan antaa professorin arvion mukaan viitteitä siitä, että Guaidólla on ollut takeita ainakin jonkinlaisesta sotilaiden tuesta.
 Lisää aiheesta:
 Venezuelan oppositiojohtaja kehottaa armeijaa ottamaan vallan – Caracasin kaduilla mielenosoittajat ja sotilaat ottaneet yhteen

Oppositiojohtaja Guaidó laittaa paljon paukkuja peliin vappuna, arvioi Venezuelassa oleva suomalaisprofessori


Summary: Tallinnassa klubien rotaatio on nopeaa ja kilpailu kovaa, mutta kaupungin teollisuusalueille on syntynyt myös uusia vaihtoehtoklubeja.

On perjantai-ilta ja ihmiset käyskentelevät Tallinnan vanhassa kaupungissa sijaitsevia Sauna- ja Müürivahe-katuja pitkin. Kapakoiden, baarien ja ravintoloiden tiuhaan täplittämällä alueella keskiaikainen arkkitehtuuri kohtaa toisinaan raivokkaankin bilettämisen.
 Aivan vieressä sijaitsee Tallinnan pitkäikäisin, kaksikymmentäkolme vuotta toiminnassa ollut Club Hollywood -yökerho, jossa meno on vauhdikasta. Ihmiset irrottelevat tanssilattialla, kirkkaanvihreät laserit leikkaavat ilmaa, jättiläiskokoiset screenit välkkyvät, savukoneet toimivat täysillä ja jyrisevä basso saa kehon tärisemään. Tunnelma on vähintäänkin kansainvälinen.
 – Yöelämä Tallinnassa on tällä hetkellä vilkasta ja hyvin erilaista kuin kymmenen vuotta sitten. Silloin täällä oli ehkä viisi paikkaa, jotka olivat auki yhteen asti yöllä, nyt noita paikkoja on 50, Club Hollywoodin johtaja  Rauno Otsepp  toteaa.
 Club Hollywoodin sisätiloja.  Jussi Mankkinen / Yle
 Tällä hetkellä Club Hollywood houkuttelee värikkäisiin uumeniinsa etenkin alle 23-vuotiaita nuoria aikuisia. Tämä on huomioitu myös musiikkitarjonnassa, joka on modernilla tavalla mainstreamia. Klubilla järjestetään muun muassa Tequila-bileitä ja Aloha House Partyja, ja viime vuonna siellä esimerkiksi vieraili amerikkalainen elektroduo Sofi Tukker, joka ei Helsinkiin asti päässyt.
 Otseppin mukaan Club Hollywoodin suosio on pitänyt pintansa, koska sitä on johdettu kuten yritystä, ja koska se on seurannut jatkuvasti aikaansa.
 – Nykypäivä on hieno juttu, mutta taistelu käydään tulevaisuudesta.
 Taistelulla Otsepp tarkoittaa Tallinnan yöelämän kovaa kilpailua. Hänen mukaansa rotaatio on nopeampaa kuin Helsingissä ja asiakaspaikkoja on ainakin kolme kertaa enemmän, kuin mikä olisi oikeasti kannattavaa.
 – Menestyviä yökerhoja, joissa ihmiset käyvät, on ehkä viisi kappaletta, Otsepp sanoo.
 HALLin sisätiloja, huomaa kattorakenteet.  Jussi Mankkinen / Yle
 Teknoa ja vaihtoehtoista elektroa
 Jos Club Hollywood edustaa valtavirtaa, tarjoaa vajaa vuosi sitten perustettu HALL aivan toisenlaisia näkymiä. Se sijaitsee entisessä teollisuusrakennuksessa ja on kaikin puolin hyvin underground. HALLissa soi useimmiten tekno sekä vaihtoehtoinen elektro, ja paikalle on selvästi ollut tilausta.
 – Minulla on sellainen tunne, että tarvetta tällaiseen on todellakin ollut. Esimerkiksi paikallispoliitikot ja viranomaiset ovat kokeneet, että HALLin kaltainen paikka on rikastuttanut kaupungin klubitarjontaa ja meitä on tuettu myös epäsuorasti: saamme esimerkiksi olla auki aamukahdeksaan. Virossa on yrittämistä tukeva kulttuuri ja byrokratiaa on hyvin vähän, HALLin toinen omistaja  Elena Natale  kiittelee.
 Elena Natale, toinen HALLin omistajista.  Jussi Mankkinen / Yle
 Natale pyörittää HALLia yhdessä  Hugo Mesin  kanssa, joka taas on ollut tallinnalaisen teknokollektiivi MÜRKin keskeisiä hahmoja jo vuodesta 2012 lähtien.
 – Pienempiä vaihtoehtopaikkoja on Viroon tullut koko ajan lisää, ja täällä on hienoa se, että elektronisen musiikin skene on hyvin monipuolinen – kaikkea on tarjolla kaikille, Mesi sanoo.
 HALLin toinen omistaja Hugo Mesi ja DJ Eisi.
 Sekä Mesi että Natale kutsuvat HALLia paikaksi, jossa jokainen saa olla sellainen kuin haluaa.
 – Älä pelkää olla oma itsesi, Mesi kiteyttää.
 HALLissa on soittanut levyjä useamman kerran myös  DJ Eisi , joka on keskittynyt minimaliin ja teknoon, mutta opiskellut myös genetiikkaa.
 – Genetiikassa ja DJ-hommissa on samoja piirteitä, kuten esimerkiksi algoritmit, matematiikka ja taajuudet. Seurasin aiemmin algoritmeja, kun soitin musiikkia, mutta jos niitä seuraa liikaa, ainakin minulta katoaa tunnepuoli. Yritän itse soittaa musiikkia myös emootioiden kautta.
 DJ Ellis esiintymässä Club Hollywoodissa.  Jussi Mankkinen / Yle
 Suuren maailman meininkiä
 Tallinnan yöelämä kiinnostaa myös suomalaisia: Rauno Otseppin mukaan etenkin kesällä Club Hollywoodin yhden illan tuhatpäisestä yleisöstä jopa kolmasosa saattaa olla Suomesta.
 Perjantaina Club Hollywoodiin ovat tulleet illanviettoon myös  Sampo Ruuskanen  ja  Eero Turkki .
 – Tässä paikassa on suuren maailman meininkiä, ei Helsingissä ole tällaista. Juomat ovat jonkin verran halvempia, tämä on tilana toimiva, basso kuuluu hirvittävän hyvin ja muutenkin meno on täällä kovempaa kuin Suomessa, Ruuskanen luettelee.
 – DJ:t ovat olleet tämä iltana todella kovia – ihan kylmät väreet menevät selkäpiitä pitkin, koska musiikki on niin hyvää, Turkki jatkaa.
 Kyseisenä iltana Club Hollywoodissa esiintynyt lontoolainen  DJ Ellis  kirjoitti samantien sosiaaliseen mediaan, että ensimmäinen esiintymiskerta Virossa oli  madness .
 Rauno Otsepp Jussi Mankkinen / Yle
 Suomessa ravintoloiden ja yökerhojen aukioloajat ovat pidentyneet, mutta Tallinnassa ollaan menossa toiseen suuntaan. Vuoden kuluttua alkoholin myynti tulee todennäköisesti loppumaan kello viisi aamulla.
 – Tällainen rajoitus johtuu pitkälti siitä, että Tallinnan yöelämä on keskittynyt vanhaan kaupunkiin, jossa myös asutaan. Samanlaisia ongelmia on ollut niin Lontoossa, Amsterdamissa kuin Helsingissäkin, Rauno Otsepp toteaa.
 Siitä, miten uudet rajoitukset vaikuttavat Tallinnan yöelämään, ei kukaan osaa vielä sanoa mitään.
 Vanhan kaupungin yöelämää.  Jussi Mankkinen / Yle

Tallinnan yöelämä on hyvin erilaista kuin kymmenen vuotta sitten: "Meno on kovempaa kuin Suomessa"


Summary: Kohun keskelle joutunut EKRE-puolueen Marti Kuusik erosi vain päivä ministerivalansa jälkeen.

Ministerit, ministeriöt ja valtioneuvosto

Virossa perheväkivallasta epäilty ulkomaankauppa- ja it-ministeri  Marti Kuusik  on eronnut tehtävästään.
 Viron konservatiisen kansallispuolueen EKREn Kuusik vannoi ministerinvalansa eilen. Samaan aikaan julkisuuteen tulivat epäilyt perheväkivallasta.
 Kuusik on kiistänyt syyllistyneensä perheväkivaltaan.
 Jo aikaisemmin Kuusikin epäiltiin autoilleen alkoholin vaikutuksen alaisena.
 Eilisessä Viron hallituksen virkaanastujaistilaisuudessa presidentti  Kersti Kaljulaid   poistui salista Kuusikin ministerivalan ajaksi .

Perheväkivallasta epäilty EKRE-puolueen tuore ministeri erosi Virossa


Summary: Toimittajat Susani Mahadura ja Yagmur Özberkan haluavat tuoda erilaisuutta näkyvämmin esille

Yle Teemalla ja Yle Arenassa nähdään 25.-26.5. suurdokumentti 24 tuntia Euroopassa. Vuorokauden mittaisessa dokumentissa seurataan aamukuudesta aamukuuteen yli 60 nuoren ja nuoren aikuisen elämää eri puolella Eurooppaa.
 Toimittajat  Susani Mahadura  ja  Yagmur Özberkan  ovat dokumentin selostajina ja katsojan kanssakulkijoina kesäisessä yössä.
 Dokumentin tarinoita katsellessa, he ovat pohtineet paljon eri kansallisuuksien identiteettejä, ja miten niitä rakennetaan mediassa tarinoiden avulla.
 – Kiinnostavaa on se, mitkä tarinat nostetaan esiin ja miten ne esitetään. Yhtä kiinnostavaa on myös se, mitkä tarinat eivät päädy katsojien eteen, Mahadura sanoo.
 Özbergan kertoo, että etenkin musliminaisten tarinat jäävät usein kertomatta.
 – Lisäksi maahanmuuttajien ja rodullisten nuorten edustus mediassa on yleensäkin vajavaista. Muslimit tai uskovaiset esitetään usein vain tietyllä tavalla ja se on ongelmallista, jatkaa Özberkan.
 Miten suomalaisuus määritellään?
 Dokumentin selostusosuuksia tehdessään Mahadura ja Özbergan ovat pohtineet paljon myös suomalaisuutta.
 Susani Mahadura on syntynyt Savossa mutta sukujuuria on isän puolelta myös Sri Lankassa. Yagmur Özberkan on tullut Suomeen Turkista viisivuotiaana.
 Naiset toivovat, että suomalaisuuden kirjon alle kuuluvia termejä voisi jo vähitellen laajentaa.
 – Esimerkiksi pikkuveljeni on paperilla toisen polven maahanmuuttaja, mutta se on minulle jo ajatuksenakin absurdi. Hän on syntynyt ja kasvanut Suomessa, Mahadura antaa esimerkin.
 – Suomalaisuuden voi jakaa niin moneen näkökulmaan. Ei ole yhtä mallia. Voidaan puhua alueista, eri kaupungeista tai syntymäpaikoista. Meillä kaikilla täällä on kuitenkin erilainen tarina ja tausta, mutta suomalaisuuteen mahtuu kaikenlaista.
 Vähemmistöjen ääni kuuluviin
 Naisten oma tausta on yksi syy siihen, että he haluavat ravistella yhteiskunnan rakenteita ja tabuja.
 Omassa radio-ohjelmassaan toimittajat käsittelevät paljon vähemmistön asioita, ja kuluneen kevään aikana aiheena on ollut muun muassa vammaisten seksuaalioikeudet ja saamelaisyhteisön sateenkaari-ihmiset.
 Puoli seitsemän -ohjelmassa vieraillutta kaksikkoa on kiitelty aiheissaan rohkeudesta, mutta Özberkan ohjaa kiitoksen eteenpäin.
 – Vieraat ovat rohkeita, emme me.
 Katso Susani Mahaduran ja Yagmur Özbergan koko haastattelu  Yle Areenasta .
 Mahadura&Özberkan Yle Puheella torstaisin klo 13-14
 24 tuntia Euroopassa Yle Teema ja Yle Areena 25.5.-26.5.

”Suomalaisuuden termiä olisi jo aika laajentaa"
– Susani Mahadura ja Yagmur Özberkan eivät lokeroi ihmisiä syntyperän mukaan


Summary: Tuppurainen sanoo olevansa hyvin pettynyt siihen, että Al-Taee ei kyennyt aiemmin antamassaan selvityksessä olemaan ryhmälle rehellinen.

Kansanedustaja  Tytti Tuppuraisen  (sd.) mukaan kansanedustaja  Hussein Al-Taeen  (sd.) anteeksipyyntö eduskuntaryhmälle riittää eikä hänelle ole luvassa muita seuraamuksia eduskuntaryhmän puolelta.
 Al-Taee on joutunut viime päivinä kohun keskelle vanhojen, herjaavien Facebook-kirjoitustensa takia. Kirjoituksissaan hän solvasi muun muassa sunnimuslimeja, homoja, somaleja ja juutalaisia.
 – Tässä vaiheessa (anteeksipyyntö) riittää. Jos tilanteeseen tulee uutta tietoa, niin sitten asia pitää käsitellä uudestaan, Tuppurainen sanoi eduskunnassa ennen SDP:n eduskuntaryhmän kokousta.
 – On tärkeää niin pyytää anteeksi kuin voida antaa anteeksi. Nyt me annamme hänelle anteeksi ja hänellä on mahdollisuus osoittaa toiminnan muutos.
 SDP kertoi torstaina, että Al-Taee on jäänyt sairauslomalle. Puolueen mukaan hän on ollut tiistaista asti sairaalahoidossa.
 – Täytyy toivoa hänelle nyt jaksamista ja hyvää vointia. Tietysti tällainen sairastuminen on aina tragedia. Ilmeisesti tämä on vakava tämä tilanne, olen pahoillani hänen puolestaan, Tuppurainen sanoi.
 Tuppuraisen mukaan Al-Taeen tapaus on vakava myös sisällöllisesti.
 – Olen henkilökohtaisesti hyvin pettynyt siitä, että hän ei kyennyt aiemmassa ryhmälle antamassaan selvityksessä olemaan rehellinen. Tämä on valitettava tilanne, johon puolue, sosiaalidemokraattiset naiset ja myös allekirjoittanut ovat joutuneet sen vuoksi, että hän ei ole kyennyt asioista rehellisesti kertomaan, Tuppurainen sanoi.
 Lue lisää:
 Kansanedustaja Hussein al-Taee joutunut sairaalaan – SDP:n Lindtman: Ryhmä käsittelee kirjoituksia sairausloman jälkeen
 Näitä törkykirjoituksia kansanedustaja al-Taee pahoittelee: rinnasti somalit ääri-islamisteihin, pilkkasi juutalaisia ja vihjaili Egyptin presidentin hirttämisestä
 Poliisi selvittää rikostutkinnan aloittamista kansanedustaja Hussein al-Taeen herjaavista somekirjoituksista

SDP:n Tytti Tuppurainen: Al-Taeen anteeksipyyntö riittää


Summary: Itäisessa Englannissa otetuissa näytteissä kaikista katkaravuista löytyi muun muassa kokaiinijäämiä.

Lontoolaisen King's Collegen tutkijat yhteistyössä Suffolkin yliopiston kanssa keräsivät näytteitä katkaravuista 15 paikasta Suffolkin kreivikunnassa. Maaseutuympäristössä katkaravuista löydettiin kaikissa näytteissä kokaiinia.
 – Vaatii lisätutkimuksia, koskevatko kokaiinilöydökset vain Suffolkia vai löytyisikö sitä laajemminkin katkaravuista Britanniassa ja muualla, sanoo tutkija  Nic Bury  Suffolkin yliopistosta.
 Environment International -tiedelehdessä julkaistu tutkimus tarkasteli, millaisia mikrosaasteita makean veden katkaravuista löytyy. Huumeiden lisäksi katkaravuista löytyi jäämiä lannoitteista ja lääkeaineista.
 King's Collegen  julkaisemassa tiedotteessa  tutkimusryhmään kuulunut tohtori  Leon Barron  pitää laittomien huumeaineiden löytymistä järjestelmällisesti kaikista näytteistä yllättävänä.
 – Tällaisia jäämiä voisi luulla löytävänsä Lontoon kaltaisilta kaupunkialueilta, mutta ei pienemmistä maaseutuympäristöistä, Barron sanoo.
 Tutkimus paljastaa myös sen, että kuluttajien käyttämät aineet kulkeutuvat vesistöissä ja joissa käytön jälkeen harmia aiheuttaen. Katkaravuista löytyi myös Britanniassa jo kauan sitten kiellettyä kemikaalia feuronia, jota on käytetty rikkaruohon torjunnassa. Sen lähde on tutkijoille tuntematon.
 Katkaravuista löytyneet jäämät olivat niin pieniä, että ihmisille ne eivät aiheuta haittaa. Muulle luonnolle ravintoketjun alapäässä niissä kuitenkin piilee riski.

Kokaiinia, ketamiinia, lääkeaineita – katkaravuista löytyneet aineet yllättivät brittitutkijat


Summary: Suomesta on peruttu tänään vain muutama illalla lähtevä SAS:n lento.

Lentoyhtiö SAS on perunut torstailta 709 lentoa lentäjien lakon takia.
 Helsingistä lähtevistä SAS:n lennoista oli iltapäivään mennessä peruttu neljä. Lennoista kaksi olisi lähtenyt Tukholmaan ja kaksi Kööpenhaminaan illansuussa tai illalla. Suurin osa yhtiön Suomen-lennoista on lennetty normaalisti.
 Monet SAS:n Suomen-lennoista ovat alihankkijoiden tuottamia ja siksi lakon ulkopuolella.
 Viime perjantaina alkaneen lakon aikana on peruttu yhteensä yli 4 000 lentoa. Perumiset ovat haitanneet noin 380 000 matkustajan suunnitelmia.
 Neuvotteluja työtaistelun lopettamiseksi käydään Norjassa.
 Lentäjät vaativat 13 prosentin palkankorotuksia ja parempaa työvuorosuunnittelua. SAS:n mukaan vaatimukset vaarantavat yhtiön kannattavuuden. Norjassa yhtiö on lomauttanut tuhat matkustamohenkilökunnan jäsentä ja kuormaajaa, koska ei lakon aikana kykene työllistämään heitä.
 Norjalaislehti  Dagens Næringsliv  kertoo, että norjalainen lentäjäyhdistys ja SAS olisivat lähentyneet toisiaan ratkaisuun pääsemisessä.
 Kiistan ruotsalaisen sovittelijan  Jan Sjölinin  mukaan neuvotteluissa pyritään kokonaisratkaisuun, jossa ovat mukana yhtiön norjalaiset, ruotsalaiset ja tanskalaiset lentäjät. Lakossa on 1409 lentäjää.

SAS perui torstailta yli 700 lentoa – lakon sovittelusta odotetaan tuloksia Norjassa


Summary: Nuorehkoa miestä epäillään tässä vaiheessa laittomasta uhkauksesta.

Poliisi kertoo ottaneensa kiinni nuorehkon miehen, jonka epäillään kirjoittaneen TOR-verkossa julkaistun kauppakeskus Ison Omenaan kohdistetun uhkaustekstin. Häntä epäillään tässä vaiheessa laittomasta uhkauksesta, kertoo Länsi-Uudenmaan poliisi tiedotteessa.
 Poliisi tiedotti uhkauksesta vappupäivänä , sillä uhkaus ammuskelusta herätti laajaa huomiota sosiaalisessa mediassa.
 Torstaina kuitenkin kerrottiin, ettei kauppakeskuksessa asioimiselle ole mitään estettä . Poliisin mukaan mikään ei viitannut siihen, että asukkaiden alueen muiden toimijoiden olisi syytä välttää kauppakeskusta uhkauksen takia.
 Kerromme kohta lisää.

Poliisi ottanut kiinni miehen, jota epäillään kauppakeskus Isoon Omenaan kohdistetusta uhkauksesta


Summary: Turun Sanomien mukaan irtisanottuun poliisiin liittyy rikostutkinta.

Lounais-Suomen poliisilaitokselta irtisanottu poliisi on syyttänyt esimiehiään poliisipäällikkö  Tapio Huttusta  ja apulaispoliisipäällikkö  Teijo Ristolaa  työpaikkakiusaamisesta, kertoo Turun Sanomat.
 Päällikköiden kiusaamisepäilyt eivät edenneet syyttäjälle viime kuussa. Syyttäjä ei havainnut esitutkinnan kohteena olleissa asioissa viitteitä rikoksista. Yhden tapauksen osalta tutkinta on kesken.
 Turun Sanomien mukaan poliisi vahvistaa irtisanomisen, mutta ei kerro irtisanomisen perusteita.
 Lehden mukaan  (artikkeli avautuu kokonaisuudessaan tilaajille) irtisanottuun poliisiin liittyy kuitenkin rikostutkinta. Lehden mukaan Länsi-Suomen syyttäjänvirasto teki viime vuonna syyttämättäjättämispäätöksen, kun poliisia epäiltiin virkavelvollisuuden rikkomisesta, virkasalaisuuden rikkomisesta ja virka-aseman väärinkäyttämisestä. Lehden mukaan asia on otettu uudelleen esitutkintaan.
 Lehden mukaan poliisi liittyy Turun parkkirahakavallukseen.
 Lue lisää:
 Lounais-Suomen poliisilaitoksen päälliköiden kiusaamisepäilyt eivät etene syyttäjälle
 Poliisijohtoa epäiltynä useista rikoksista Lounais-Suomessa – kyse työpaikkakiusaamisesta, esitutkinta alkoi
 Avi ohjeistaa Lounais-Suomen poliisia laittamaan työpaikkakiusaamisen kuriin
 Turku tyytymätön parkkirahajutun tuomioon
 Turun kaupungin selvitys 875 000 euron epäillystä kolikkokavalluksesta valmistui: kaikkiaan kolme työntekijää saa lopputilin

TS: Turun poliisilaitoksen kiusaamisvyyhtiin liittynyt poliisi irtisanottu


Summary: Langh Tech Oy:n  rikkipesurilla on kysyntää ympäri maailmaa, kun rikkirajoitus laajenee kaikille merille.

Kun EU sääti rikkidirektiiviä Langhin perheyhtiössä oltiin valppaina.
 Langh-yhtiöihin kuuluu varustamo ja teollisuuspesula, joten osaamista oli sekä laivoista että niiden puhdistuksesta.
 Myynnissä olevat rikkipesurit eivät tuntuneet sopivilta. Niinpä yhtiö kehitteli laivoihinsa oman pesurin.
 – Omiin laivoihin asennettiin ensimmäinen pesuri 2013. Pari vuotta myöhemmin sitä ruvettiin myymään muille varustamoille, toimitusjohtaja  Laura Langh-Lagerlöf  kertoo.
 Pesuriin johdetaan sisään pakokaasua, pesurissa rikki poistuu liukenemalla veteen, minkä jälkeen savukaasu tulee ulos.
 Varsinainen rikkipesuribuumi on käynnistynyt nyt. Syynä on rikkidirektiivin leviäminen maailmalle: polttoaineen rikkipitoisuus saa olla korkeintaan 0,5 prosenttia ensi vuoden alusta alkaen kaikilla maailman vesillä. Raja on hiukan löysempi kuin rikkidirektiivin Itämerelle tuoma 0,1 prosentin rikkiraja.
 – On se näkynyt valtavana kysynnän kasvuna, Langh-Lagerlöf sanoo.
 Rikkipesuriostoksilla käy nyt varustamoja ympäri maailmaa.
 Mesekonin työntekijät kokoavat rikkipesurin tornia. Mesekon on Langhin alihankkija.  Samuli Holopainen / Yle
 Langh-Lagerlöfin mukaan yhtiön tilauskapasiteetti on myyty kahdeksi vuodeksi eteenpäin. Langhin rikkipesuri on myyty sataan laivaan.
 Viimevuotinen 20 miljoonan euron liikevaihto tuplaantuu tänä vuonna. Työntekijöitä yhtiössä on 200.
 Hans Langhin  perustamaa yhtiötä johtavat nyt tyttäret. Laura Lang-Lagerlöf on konsernin toimitusjohtaja ja rikkipesureita valmistavan Langh Tech -yhtiön johtaja. Pesulapalveluita vetää sisko  Linda Langh . Hoidettavana on myös 300 hehtaarin maatila.
 Langh on ponnistanut pienestä kovaan sarjaan, sillä rikkipesureissa kilpailijoita ovat muun muassa suuret yhtiöt Wärtsilä ja Alfa Laval.
 Rikkidirektiivi nähtiin lobbausmokana
 Rikkidirektiivi herätti vastalauseiden myrskyn voimaantulonsa alla. Yritysten kilpailukyvyn uskottiin kärsivän, kun rikkirajoitus koski Itämerta muttei esimerkiksi eteläeurooppalaisten vesiä. Teollisuuden sanottiin mokanneen lobbauksensa kokonaan.
 Kustannuksia syntyy siitä, että matalarikkinen polttoaine on huomattavasti kalliimpaa kuin korkearikkinen.
 EU:n rikkidirektiivin mukaan polttoaineen rikkipitoisuus saa olla korkeintaan 0,1 prosenttia. Vastaava rikkiraja oli myös Yhdysvaltain ja Kanadan rannikolla.
 Teollisuudelle ei lopulta käynyt kuinkaan ja varustamotkin selvisivät. Öljyn hinta laski niin, että polttoainekulut pysyivät kohtuullisina.
 Jos polttoainetta ei halunnut vaihtaa kalliimpaan, vaihtoehdoksi tulivat rikkipesurit.
 Vähärikkisen ja raskaan polttoöljyn hintaero on noin 200 dollaria tonnia kohti.
 Varustamoissa lasketaan tarkasti investoinnin kannattavuutta suhteessa ajomääriin ja toisaalta laivan ikään.
 Osa pesureista laskee jäteveden mereen
 Langh suunnitteli aluksi suljetun kierron rikkipesurin. Siinä vesi kiertää pesurissa ja puhdistaa savukaasut. Sen jälkeen vesi puhdistetaan laitteistossa ja johdetaan uudestaan rikinpesuun.
 Langhin maatilan kyljessä olevassa hallissa neljä vedenpuhdistuslaitetta odottaa pääsyä risteilijään. Vedenpuhdistuslaitteet Langh tekee itse, rikkipesureita teetetään alihankintana.
 Myöhemmin yhtiö kehitti myös avoimen kierron pesurit, koska asiakkaat suosivat niitä. Niistä vedenpuhdistuslaite puuttuu.
 Avoimen kierron pesuriin otetaan sisään merivettä, jolla huuhdellaan savukaasut. Sen jälkeen merivesi päästetään takaisin mereen.
 Laura Langh-Lagerlöf kertoo, että suljetun kierron rikkipesurissa vesi puhdistetaan. Samuli Holopainen / Yle
 Langhilla arveltiin aluksi, ettei pesuvesien kaatamista mereen tulla sallimaan pitkään.
 Langh-Lagerlöfin mukaan asiakkaista 80 prosenttia hankkii kuitenkin avoimen kierron pesurin.
 Avoimen kierron pesuri on edullisempi valmistaa ja asentaa. Avoimen kierron laite maksaa noin miljoona euroa ja suljetun kierron pesuri 40 prosenttia enemmän. Jälkimmäinen vaatii myös vedelle tankkitilaa.
 Siinä missä avoimen kierron pesuvesi katoaa mereen, suljetusta kierrosta syntyy mämmimäistä jätettä.
 – Jätteistä joutuu maksamaan, kun jättää ne maihin, joten käyttökin on kalliimpaa, Laura Langh-Lagerlöf sanoo. Hän kaipaisi jätekuluihin uutta ratkaisua.
 Varustamot kaipaavat tutkimusta haitoista
 Mitä rikinpesuvedet tekevät merelle? Suomen ympäristökeskuksen erikoistutkija  Seppo Knuuttila  ei ole kovin huolestunut.
 – Rikkiyhdisteet, joita pesureista tulee ovat happamia. Teoreettisesti ne voivat happamoittaa vesistöä, johin ne lasketaan.
 Hänen mukaansa pitäisi tietää tarkemmin, kuinka paljon rikkipitoisia happamia vesiä päästetään.
 Suomen varustamoyhdistyksen johtava asiantuntija  Olof Widén  kertoo, että Suomen lipun alla ajavista 115 laivasta 15 prosenttia käyttää pesureita. Määrä ei ole suuren suuri.
 Kansainvälisen merenkulkujärjestön IMO:n selvityksen mukaan 4000 alusta asentaa pesurin ensi vuoden aikana.
 Langh on myynyt rikkipesurin sataan laivaan. Samuli Holopainen / Yle
 Rotterdamin ja Antwerpenin satamat ovat kuitenkin kieltäneet avoimen kierron pesurien käytön.
 – Rikkipesurien happamat vedet voivat vaikuttaa rannikon lähellä ja jokisuistoissa veden happamuuteen. Siellä kysymys on selvästi relevantimpi kuin meidän satamissamme, Knuuttila sanoo.
 Myös Saksa ja Belgia ovat kieltäneet pesurit paikoin aluevesillään. Rajoituksia on paikoissa, joissa vesi virtaa heikosti tai vesiliikenne on hyvin tiheää
 Laiva pääsee pesurit kieltäneeseen satamaan vaikkapa käyttämällä tilapäisesti matalarikkistä polttoainetta.
 Brittiläisen sanomalehti  Guardianin haastattelema  laivakonsultti  Ned Molloy  suhtautuu pesureihin hyvn epäilevästi. Hänen mukaansa EU-maissa pohditaan avoimen kierron pesurien kieltämistä. Ympäristövaikutuksia ei ole tarpeeksi selvitetty kun pesureiden määrä vesillä kasvaa.
 Olof Widen ei usko täyskieltoon. Hänen mukaansa merenkulkuala pitää käytäntöjä ja paikallisia rajoituksia nyt liian epämääräisinä. IMO esittää puolueettoman tutkimuksen tekemistä avoimen kierron pesurien vaikutuksista meriin.
 Rikkidirektiivi paransi ilmaa
 Ilmassa rikkidirektiivi on saanut hyvää aikaan: Helsingissä ilmanlaatu oli puhdistunut jo rikkirajoituksen oltua vuoden voimassa 2016.
 Seuraavaksi EU käykin typen kimppuun. Vuodesta 2021 alkaen uusien laivojen on vähennettävä pakokaasuista tulevia typen oksidien päästöjä 80 prosentilla.
 – Laivan pakokaasuissa tulee runsaasti typpeä laskeumana mereen. Typpi on leville käyttökelpoista ja rehevöittää vesistöjä, Seppo Knuuttila sanoo.
 Knuuttila muistuttaa että tieliikenteeseen verrattuna laivaliikenne on ylivoimainen rikin lähde. Hänen mukaansa yli 90 prosenttia liikenteen kokonaisrikkipäästöistä tulee laivoista.
 Suurin saastuttaja on silti polttoaineen hiilidioksidi.
 Langh Tech Oy
 Langhilla tiedetään, että nyt on aika ottaa menetystuotteesta kaikki irti.
 – Rikkipesurien kova kysyntä jatkuu muutaman vuoden. Jatko riippuu paljon öljyn hinnan kehityksestä, Laura Lang-Lagerlöf arvelee.
 Öljyn tilalle on puskemassa LNG-kaasu. Kaasulla ajaessa laivan ei tarvitse murehtia rikkipäästöjä.

Piikkiöläinen perheyhtiö käänsi rikkidirektiivin voitokseen ja takoo nyt miljoonia


Summary: Ulkomaalaistaustainen mies puuttui linja-auton kulkuun viime joulukuussa Loimaalla.

Loimaan joulukuisesta bussissa tapahtuneesta välikohtauksesta epäilty mies tuomittiin Varsinais-Suomen käräjäoikeudessa viiden kuukauden ehdolliseen vankeusrangaistukseen ja ajokieltoon.
 Syyte kaappauksesta ja kaappauksen yrityksestä hylättiin. Käräjäoikeus kuitenkin katsoi, että vastaaja aiheutti vaaratilanteen puuttumalla bussin ohjaukseen, joten oikeus katsoi miehen syyllistyneen pahoinpitelyn yritykseen, kulkuneuvon kuljettamiseen oikeudetta ja törkeään liikenneturvallisuuden vaarantamiseen.
 Oikeuden päätöksen mukaan ajokielto on 1,5-vuotta, koska mies pyrki tahallaan saada aikaan kahden linja-auton törmäämisen toisiinsa. Vahingonkorvaukset oikeus hylkäsi, koska oikeuden mukaan vastaaja ei teoillaan loukannut bussissa olleiden asianosaisten vapautta, rauhaa, kunniaa tai yksityselämää.
 Loimaan tapahtumat alkoivat, kun ulkomaalaistaustainen mies  puuttui linja-auton kulkuun viime joulukuussa .
 Mies ei antanut kuulusteluissa selvitystä teon syistä. Hän kiisti syyllisyytensä myös oikeudessa.
 Nousi kyytiin maksamatta ja istui hiljaa etupenkillä
 Tuomittu ei ollut maksanut bussimatkaa. Hän istui aluksi etupenkillä rauhallisesti, eikä puhunut mitään. Kuljettajan mukaan hän vaikutti hermostuneelta.
 Linja-auton palatessa Hirvikoskelta Loimaan keskustan suuntaan mies nousi paikaltaan yllättäen ja tarttui rattiin kaksin käsin. Syyttäjän mukaan hänen tavoitteenaan oli vaikuttaa linja-auton kulkusuuntaan.
 Kuljettaja tönäisi miehen kauemmaksi, minkä jälkeen hän palasi paikalleen.
 Linja-auto oli vähällä törmätä toiseen bussiin. Autot kuitenkin vain kolhaisivat toisiaan. Kuljettajan mukaan nokkakolari oli kuitenkin lähellä. Auton nopeus oli tapahtumahetkellä 32 kilometriä tunnissa.
 Bussin kyydissä oli kuusi henkilöä. Vastaantulevan linja-auton kyydissä oli kymmenkunta koululaista.
 Vastaaja kertoi aikaisemmin oikeudessa saaneensa hiljattain kielteisen turvapaikkapäätöksen ja olleensa masentunut ja hätääntynyt.
 Lue lisää:
 Loimaan bussikaappausjuttu käräjäoikeuteen maaliskuussa
 Syyttäjä ei valita Jyväskylän bussidraaman tuomiosta
 Loimaan bussikaappaaja oikeudessa – Syyttäjä vaatii ehdotonta vankeutta kaappauksesta tai kaappauksen yrityksestä
 Uuraisten linja-autovälikohtauksesta syytteet
 Loimaan ja Uuraisten bussivälikohtaukset syyteharkintaan – Poliisi: "Tekijät olivat sekavassa mielentilassa"

Mies puuttui bussin kulkuun Loimaalla – oikeus tuomitsi ehdolliseen vankeuteen ja ajokieltoon


Summary: Yhtiön mukaan taivekartonkien kysyntä on heikentynyt.

Metsäyhtiö Stora Enso aloittaa yt-neuvottelut mahdollisista lomautuksista Inkeroisten kartonkitehtaalla Kouvolassa.
 Yhtiön mukaan neuvottelut koskevat koko tehtaan henkilöstöä eli noin 180 henkilöä. Maksimissaan 90 päivää kestävät lomautukset on tarkoitus ajoittaa kesäkuun ja joulukuun väliselle ajalle.
 Yhtiön mukaan taivekartonkien kysyntä on heikentynyt ja samanaikaisesti tuotannon tärkeimpien raaka-aineiden hinnat ovat korkealla tasolla. Taivekartonkia käytetään esimerkiksi kuivaruokapakkauksiin. Yt-neuvottelut alkavat 8. toukokuuta ja ne kestävät kaksi viikkoa.

Stora Enso aloittaa neuvottelut lomautuksista Inkeroisten kartonkitehtaalla – koskevat 180 työntekijää


Summary: Hän jää sairauslomalle tänään.

Kansanedustaja Hussein al-Taee (sd.) on ollut sairaalassa tiistaista alkaen, SDP kertoo. Hän jää puolueen mukaan sairauslomalle tänään torstaina. Sairausloman kestosta kerrotaan myöhemmin.
 Al-Taeen Facebook-kirjoittelusta nousi kohu, kun ilmeni että hän oli julkaissut muun muassa homoja, juutalaisia, somaleita ja sunnimuslimeja loukkaavia kirjoituksia.
 Valtakunnansyyttäjänvirasto on  pyytänyt poliisia selvittämään , pitääkö kirjoituksista aloittaa esitutkinta.
 Kerromme pian lisää.

Kansanedustaja Hussein al-Taee joutunut sairaalaan


Summary: Kyproksessa paljastui naisiin ja tyttöihin kohdistunut murhien sarja, joita viranomaiset eivät kolmeen vuoteen osanneet yhdistää toisiinsa.

Kyproksen oikeusministeri  Ionas Nicolaou  on jättänyt eronpyyntönsä presidentti  Nicolas Anastasiadesille . Julkinen mielipide on vaatinut voimakkaasti ministerin eroa sen jälkeen, kun maassa paljastui sarjamurhatapaus, johon liittyneitä katoamisia viranomaiset eivät tutkinnoissaan osanneet yhdistää.
 Oikeusministerin mukaan erossa on kyse periaatteesta ja omastatunnosta. Hän ei kuitenkaan sano kantavansa vastuuta puutteellisesta poliisitutkinnasta murhatuksi osottautuneiden naisten katoamistapauksissa.
 Viranomaisia on moitittu julkisuudessa siitä, että naisten katoamisia ei olisi tutkittu kunnolla, koska he olivat ulkomaalaistaustaisia. Poliisi on aloittanut toimistaan sisäisen tutkinnan.
 Kyproksen tiettävästi ensimmäinen sarjamurhaaja on 35-vuotias armeijan kapteeni.
 Sarjamurha alkoi  paljastua huhtikuun puolivälissä , kun tulvivasta kuilusta löytyi 38-vuotiaan filippiiniläisen naisen ruumis. Tämän jälkeen on löytynyt lisää ruumiita ja viime viikolla kapteeni tunnusti murhanneensa viisi naista ja kaksi tyttöä.
 Viimeksi  sunnuntaina Kyproksessa löytyi  sarjamurhaajan jäljiltä tekojärveen heitetty matkalaukku, jossa oli naisen ruumis.

Kyproksen sarjamurhaaja lopetti oikeusministerin uran – omatunto pakotti eroamaan


Summary: Miestä syytetään muun muassa törkeästä lapsen seksuaalisesta hyväksikäytöstä, törkeästä raiskauksesta ja ihmiskaupasta.

Suomeen tulleen 14-vuotiaan tytön epäillään joutuneen vaimoksi 28-vuotiaalle irakilaistaustaiselle miehelle. Rikosepäilyn käsittely alkoi torstaina Varsinais-Suomen käräjäoikeudessa Turussa.
 Miestä syytetään oikeudessa muun muassa törkeästä lapsen seksuaalisesta hyväksikäytöstä, törkeästä raiskauksesta ja ihmiskaupasta. Vaihtoehtoisena syytteenä ihmiskaupalle on törkeä vapaudenriisto. Rikosten epäillään tapahtuneen touko-heinäkuussa 2014.
 Ilta-Sanomien mukaan syytetty on syntyjään Irakista, mutta asunut Suomessa lapsesta lähtien. Mies ja tyttö menivät lehden mukaan naimisiin Irakissa vuonna 2014. Hakiessaan oleskelulupaa Suomeen tyttö esitti Irakin passin, jonka mukaan hän oli 19-vuotias.
 Suljetuin ovin käytävän pääkäsittelyn aineisto on salaista, mutta oikeus laatii tuomiosta julkisen selosteen.

Epäillystä lapsivaimosta luettiin tukku syytteitä Turussa – 14-vuotias tuli Suomeen 19-vuotiaan passilla


Summary: RKP sijoitettiin aikanaan eduskuntasalin oikeaan laitaan, jotta he kuulivat lehterillä olleita tulkkeja.

Eduskuntaryhmät neuvottelevat iltapäivällä eduskunnan istumajärjestyksestä. RKP on toivonut voivansa siirtyä oikeasta laidasta keskelle, mutta monet muut puolueet ovat pitäneet asiaa niin merkityksettömänä, etteivät ne ole olleet halukkaita keskustelemaan asiasta.
 Ruotsissa perussuomalaisia vastaava Ruotsidemokraatit istuu parlamentin oikeassa laidassa.
 SDP:n eduskuntaryhmän puheenjohtaja  Antti Lindtman  kertoo noin klo 13.45 neuvonpidon tuloksista ja näytämme sen suorana.
 Pääset seuraamaan Lindtmanin yhteenvetoa klikkaamalla jutun kuvaa.
 Kun istumajärjestyksestä aikanaan päätettiin, RKP sijoitettiin oikeaan reunaan, jotta he kuulivat lehterillä istuneita tulkkeja. Audiotulkkauksen vuoksi tätä tarvetta ei enää ole.

Eduskuntaryhmät neuvottelevat istumajärjestyksestä, pääseekö RKP pois oikeasta laidasta? – Yle näyttää suorana klo 13.40


Summary: Viranomaiset varoittavat erittäin vakavista sade- ja tuulituhoista.

Lähes miljoonaa ihmistä evakuoidaan Intiassa Bengalinlahden rannalla perjantaina maihin iskeutyvän hirmumyrsky Fanin tieltä. Myrskyn tiellä asuu 100 miljoonaa ihmistä Andhra Pradeshin ja Odishan (entinen Orissa) osavaltioissa.
 Viranomaiset ovat avanneet 800 hätämajoitustilaa myrskyevakkoja varten.
 Torstaina myrskytuulten voimakkuus Intian meteorologian laitoksen mukaan oli 50 metriä sekunnissa. Voimakkuus vastaa kolmannen kategorian hurrikaania viisiportaisella asteikolla. Voimakkuuden ei uskota heikkenevän ennen rantautumista.
 Laitoksen mukaan myrsky ja tulva aiheuttavat "totaalista tuhoa" kevytrakenteisille taloille, maanviljelykselle ja tietoliikenneyhteyksille.
 Intian katastrofiviraston mukaan kaikki Bengalinlahden rantaosavaltiot tulevat kärsimään syklonin aiheuttamista tuhoista. Viraston mukaan myrsky nostaa puolitoistametrisen tulva-aallon, joka jättää rannikon alavat maat veden alle. Se varoittaa kalastajia lähtemästä merelle.
 Intia on asettanut laivaston, ilmavoimat, armeijan ja merivartioston hälytystilaan myrskyn vuoksi.
 Ilmatieteilijät pelkäävät, että Fani voi olla pahin myrsky vuoden 1999 jälkeen, jolloin hirmumyrsky surmasi 10 000 ihmistä ja tuhosi laajoja alueita Odishan osavaltiosta.
 Intian syklonikausi ajoittuu huhti-joulukuuhun.

Intia varautuu pahimpaan hirmumyrskyynsä useaan vuoteen – sykloni Fani rantautuu Bengalinlahdelta perjantaina


Summary: Suhdannetilanne on kevään aikana pysynyt suotuisana kaikilla päätoimialoilla.

Suomalaisyritykset arvioivat myönteisen suhdannevaiheen jatkuneen alkuvuonna, ilmenee  EK:n toukokuun suhdannebarometrista . Tämänhetkistä suhdannetilannetta kuvattiin keskimääräistä vahvemmaksi.
 Suhdannetilanne oli kevään aikana pysynyt varsin suotuisana kaikilla päätoimialoilla. Tämä kehitys on hyvin linjassa Suomessa nähdyn talouskasvun kanssa.
 Myös tuotanto ja myynti sekä henkilöstömäärät lisääntyivät tiedustelun mukaan alkuvuodesta. Kehitys oli positiivista kaikilla päätoimialoilla.
 Suhdanneodotukset olivat sen sijaan keväällä heikot kaikilla päätoimialoilla. Teollisuuden yleisiä suhdanneodotuksia kuvaava saldoluku oli huhtikuussa tehdyssä tiedustelussa tasolla -8, joka on hieman parempi kuin tammikuun -11.
 Niin ikään rakentamisessa suhdannenäkymät helpottivat hieman kevään aikana, mutta pysyivät yhä vaatimattomina saldoluvussa -8 (tammikuussa -19). Myös palvelualojen odotukset olivat varovaiset saldoluvun ollessa -4 (tammikuussa -5).
 Tuotanto- ja myyntinäkymät yhä myönteiset
 Tuotannon ja myynnin odotetaan kasvavan alkuvuonna maltillisesti kaikilla päätoimialoilla. Tilauskanta pysyi teollisuudessa tavanomaisella tasolla.
 Rakentamisessa tilauskanta on pysytellyt yli keskimääräisen tason. Teollisuuden tuotantokapasiteetti on yhä varsin hyvin hyödynnettynä, sillä huhtikuussa 84 prosenttia yrityksistä arvioi kapasiteetin olevan kokonaan käytössä (tammikuussa 86 prosenttia). Henkilöstön määrän suhteen odotukset ovat hiipuneet pois lukien palvelut, jossa henkilöstön määrän ennakoidaan kasvavan kesäkuukausina.
 Maailmantalouden epävarmuus heijastuu tuotannon kasvun esteisiin. Riittämätön kysyntä on noussut keskeisimmäksi ongelmaksi niin teollisuudessa kuin palveluissa. Kaikista elinkeinoelämän vastaajista 28 prosenttia ilmoitti riittämättömän kysynnän keskeisimmäksi tuotannon tai myynnin kasvun esteeksi.
 Myös rekrytointivaikeudet ovat yhä huomattava ongelma, erityisesti rakentamisessa. Kannattavuuden odotetaan kohoavan hieman, lukuun ottamatta rakentamista, jossa se heikentyisi hieman.
 EK tiedusteli yrityksiltä huhtikuussa arvioita suhdannekehityksestä tämän vuoden alkupuolella. Tiedusteluun vastasi 1 200 yritystä, joilla on Suomessa yli 250 000 työntekijää.

EK:n suhdannebarometri: Yrityksillä suotuisa tilanne, mutta heikot näkymät


Summary: Tuttu sääksipariskunta Miila ja Penna ovat olleet Paltamon tähtiä jo neljä vuotta.

Tästä on kyse Sääksipariskunnan pesimistä kuvataan koko kesän ajan Paltamossa. Miilaksi ja Pennaksi nimetyt linnut saapuivat Afrikasta Kainuuseen huhtikuun lopussa, ja pesällä nähtiin heti draamaa. Vuosittain kymmenet tuhannet ihmiset seuraavat sääksikameraa.
 Sääksisäätiö on jälleen käynnistänyt Paltamossa sääksikameran. Sääksipariskunta Miilan ja Pennan pesimistä voi seurata  tämän linkin takana . Kamera ja muu tekniikka on piilotettu niin taidokkaasti sääksien pesään, etteivät linnut tiedä ylimääräisten tavaroiden olemassa olosta mitään.
 Aiemmilta vuosilta tuttu  sääksipariskunta on palannut Afrikasta Paltamoon pesimään alkuviikolla. Biologi  Vesa Hyyryläisen  mukaan pariskunta on joka vuosi saapunut paikalle lähes samana päivänä, vaikka sääkset muuttavat täysin itsenäisesti, eivätkä pareittain.
 Pesällä koettiin jo dramatiikkaakin. Sunnuntaina pesälle asettui naarassääksi, joka aloitti pesimispuuhat. Seuraavana iltana Miila-naaras palasi muuttomatkaltaan ja hääti pesintänsä aloittaneen naaraan.
 Penna saapui pesälle seuraavana päivänä Miilan jälkeen.
 – Lempeä sylipaini alkoi saman tien, Hyyryläinen sanoo.
  Siellä on muutamia perusfaneja, jotka seuraavat kameraa tiheästi.   Vesa Hyyryläinen
 Sääksisäätiöllä on useita sääksikameroita, mutta tällä hetkellä ainoastaan Paltamon kamera on toiminnassa. Hyyryläisen mukaan sääksikameraa seuraa vuosittain kymmenet tuhannet ihmiset ympäri maailmaa.
 – Siellä on muutamia perusfaneja, jotka seuraavat kameraa tiheästi ja myös lähettävät kysymyksiä, Hyyryläinen sanoo.
 Sääksifanit tiedustelevat, milloin ensimmäiset poikaset kuoriutuvat. Hyyryläisen mukaan muniminen alkaa parin viikon kuluttua ja ensimmäiset poikaset kuoriutuvat kesäkuun puolivälissä.
 – Kamera sammutetaan syyskuun lopussa, jolloin koko perhe on jo muuttanut talveksi Afrikkaan.
 Kiinnostaako sinua seurata eläinten arkea? Miksi? Voit keskustella aiheesta kello 22.00 saakka.

Vieras naaras meinasi sotkea pesäonnen Paltamossa – sääksipariskunta viihdyttää kymmeniä tuhansia ympäri maailmaa


Summary: Eniten hätäpuheluita vastaanotettiin Keravan hätäkeskuksessa.

Hätäkeskukset vastaanottivat vappuaaton ilta kuuden ja vappupäivän ilta kuuden välisenä aikana yhteensä 11 712 hätäpuhelua, huomattavasti enemmän kuin tavallisesti vuorokauden aikana.
 – Hätäkeskuslaitos vastaanottaa vuorokaudessa keskimäärin 7 400 puhelua, joten on selvää, että vapun aikana vastaanottamiemme puheluiden määrä on huomattavasti yli keskiarvon, toteaa johtokeskuksen päällikkö  Jyrki Heinonen .
 Hänen mukaansa hätäpuheluiden kokonaismäärässä ei kuitenkaan ole merkittävää eroa edellisiin vappuihin.
 Heinosen mukaan vapun juhlintaan liittyvät puhelut toistavat usein samaa kaavaa. Vappuviikoksi viilentynyt sää kuitenkin saattoi rauhoittaa osaa juhlijoista.
 – Vapunkaltaisina juhlapyhinä vastaanotamme suuren määrän hätäpuheluita, jotka liittyvät päihtymiseen, myrkytyksiin, tappeluihin ja häiriökäyttäytymiseen. Näin tapahtui myös tällä kertaa, Heinonen muistuttaa.
 Lämmin ja kuiva sää työllistänyt hätäkeskusta
 Pitkään jatkuneen lämpimän ja kuivan sään myötä lisääntyneet maasto- ja ruohikkopalot ovat työllistäneet viranomaisia.
 Vapun aikaan vastaavat ilmoitukset eivät kuitenkaan työllistäneet hätäkeskusta normaalia enempää.
 – Avotulentekokielto vaikutti varmasti osaltaan asiaan, vaikka piknik-grilleistä juhlapyhä onkin tunnettu.
 Hän kuitenkin muistuttaa, että loppukevät on yhä maastopaloille otollista aikaa.
 Hätäpuhelut vappuaaton kello 18:n ja vappupäivän kello 18 välisenä aikana

Vappu ja sitä edeltänyt lämpöaalto työllistivät hätäkeskuksia


Summary: Da Vincin oletetusta haudasta löytyi luita, mutta varmuutta niiden alkuperästä ei ole.

Italialaiset asiantuntijat ovat aikeissa tutkia Yhdysvalloista löytyneen hiuskiehkuran selvittääkseen, kasvoiko se yli 500 vuotta sitten italialaisen renesanssineron  Leonardo da Vincin  päässä. Löydöstä kertoo  The Guardian.
 Kiehkuraa on säilytetty pitkään yhdysvaltalaisessa yksityisessä kokoelmassa. Siihen oli jossain vaiheessa liitetty ranskankielinen merkintä "Les Cheveaux de Leonardo da Vinci" eli "Leonardo da Vincin tukka".
 Löytö aiotaan asettaa ensimmäistä kertaa julkisesti esille Vincin kaupungissa Toscanassa sijaitsevassa Leonardo da Vinci museossa, jossa avataan tänään juhlanäyttely. Leonardo da Vincin kuolemasta tulee kuluneeksi tasan 500 vuotta.
 Torstaita seuraavan vuoden aikana da Vinciä muistetaan monin tavoin Italiassa, hänen kuolinmaassaan Ranskassa ja muualla.
 Da Vinci kuoli 67 vuoden iässä Clos Lucèn kartanossaan Loiren laaksossa, missä hän asui viimeiset vuotensa Ranskan kuninkaan  Frans I:n  vieraana.
 Hänet haudattiin alunperin läheiseen Saint-Florentinin kappeliin, mutta hauta tuhottiin Ranskan vallankumouksen yhteydessä 1700-luvun lopulla. Luut päätyivät ilmeisesti myöhemmin pienempään Saint-Hubertin kappeliin, mutta täyttä varmuutta siitä ei ole.
 Da Vinci kuoli lapsettomana
 Renesanssinerolla oli paljon vaikutusvaltaisia ystäviä, joista monet ovat itsekin päätyneet historiankirjoihin. Hänen on arveltu olleen homoseksuaali, mutta varmaa lienee vain se, ettei hänellä ollut juurikaan läheisiä naisystäviä, ei myöskään lapsia.
 Vincissä sijaitsevan museon johtajan  Alessandro Vezzosi  kertoi muutama vuosi sitten tunnistaneensa Leonardon velipuolen Domenicon 35 jälkeläistä, jotka asuvat nykypäivän Toscanassa.
 Yhdysvalloissa löydetyistä hiuksista peräisin olevaa dna:ta aiotaan seuraavaksi verrata velipuolen oletettujen jälkeläisten ja Leonardon haudasta löytyneiden luiden dna:han.
 Samalla selvinnee, ovatko haudasta löytyneet luut todella da Vincin, kuten on oletettu.

Kuuluiko Yhdysvalloista löytynyt hiuskiehkuran Leonardo da Vincille? Renesanssineron kuolemasta 500 vuotta


Summary: Kansanedustaja Hussein al-Taee on myöntänyt kuvakaappaukset muun muassa homoja ja juutalaisia solvaavista Facebook-kirjoituksistaan aidoiksi.

Valtakunnansyyttäjänvirasto on pyytänyt  Iltalehden mukaan  poliisia selvittämään, pitääkö kansanedustajaksi valitun Hussein al-Taeen (sd.) eri ihmisryhmiä halventavista Facebook-kirjoituksista aloittaa esitutkinta.
 Tiedon vahvistaa lehdelle valtiosyyttäjä  Anu Mantila .
 Mantila kertoo poliisin selvittävän, onko Hussein al-Taee syyllistynyt rikokseen julkaistessaan Facebookissa homoja, juutalaisia, somaleita ja sunneja panettelevia ja herjaavia kirjoituksia.
 – Valtakunnansyyttäjänvirasto on siirtänyt poliisin harkittavaksi, tuleeko asiassa toimittaa esitutkinta, Mantila kertoo lehdelle.
 Hussein al-Taee on myöntänyt kirjoittaneensa solvaavia mielipiteitä Facebookiin eri ihmisryhmistä ennen poliittista uraansa. Al-Taeen julkisuudessa esillä olleet kirjoitukset ovat vuosilta 2011–2015.
 Al-Taee on pyytänyt anteeksi kirjoituksiaan sekä sosiaalidemokraattien ja entisen työnantajansa konfliktien ratkaisujärjestön CMI:n erehdyttämistä. Hän on myöntänyt, ettei ole kertonut asiassa koko totuutta.
 Tiedot al-Taeen kirjoituksista tulivat julki eduskuntavaalien jälkeen.
 Hän on sanonut, että silloiset ajatukset ovat hyvin kaukana siitä, miten hän nyt näistä asioista ajattelee.
 Lue lisää:   Näitä törkykirjoituksia kansanedustaja al-Taee pahoittelee: rinnasti somalit ääri-islamisteihin, pilkkasi juutalaisia ja vihjaili Egyptin presidentin hirttämisestä
 Kansanedustaja Hussein al-Taee myöntää kuvakaappaukset Facebook-kirjoituksista aidoiksi – "En ollut kertonut koko totuutta"
 Kansanedustaja Hussein al-Taee A-studiossa: "En allekirjoita näitä sanoja, mutta olen ne ehdottomasti kirjoittanut"

Iltalehti: Poliisi selvittää rikostutkinnan aloittamista kansanedustaja Hussein al-Taeen herjaavista somekirjoituksista


Summary: Mauri Häkkiseltä vaaditaan 419 euron perintäkulut 1371 euron velan perinnästä. Häkkinen ei aio maksaa kuluista euroakaan.

– Auto on ihmisille pakollinen hyödyke. Moottoripyöräily on elämäntapa. Tiedän Imatralta kaverin, joka nukkuu talvisin moottoripyörä vierellään. Sitä harmittaa niin kovasti, kun ei pääse ajamaan.
 Mauri Häkkinen  huoltaa moottoripyöriä samalla intohimolla. Tunteja laskematta ja lomia pitämättä.
 Ihminen ei kuitenkaan jaksa loputtomiin intohimon voimalla. 2012 Häkkinen paloi loppuun.
 Talous oli vuosia veitsenterällä. Sitten ensimmäinen sähkölasku jäi rästiin. Pian postiluukusta alkoi putoilla perintätoimistojen kirjeitä. Perintäkulut ja viivästyskorot kasvattivat maksettavaa useiden satojen eurojen edestä jokaista laskua kohti. Noidankehä oli valmis.
 – Kun maksoin vanhat laskut ja perintäkulut, se oli pois uusista laskuista. Sitten puolestaan ne meni perintään. Se kasvoi kuin pullataikina.
 Kun näköpiirissä alkoi häämöttää firman tai talon myyminen, Häkkinen alkoi tutkia laskujaan tarkemmin. Sitten hän alkoi tutkia perintälakia.
 Lopulta Häkkinen päätti: Hän ei maksaisi vaadittuja perintäkuluja enää senttiäkään.
 Mekaanikko on nimittäin varma, että perintätoimistot vaativat enemmän kuin mitä laki sallii. Lisäksi hän uskoo, että hänen kokemuksensa eivät ole yksittäistapaus, vaan osoitus etenkin suomalaisia pienyrittäjiä koskevasta “kusetuksesta”.
 Onko Häkkisen väitteissä perää?
 Perintätoimisto vastaa: "On tehty tavanomaisesta poikkeavaa työtä"
 Ylen perintätoimea koskevan selvityksen  perusteella kymmenet perintätoimistot ovat viime vuosina syyllistyneet valvovan viranomaisen (AVI) mielestä lain ja hyvän perintätavan vastaiseen toimintaan. Yleisin rikkomus on juuri kohtuuttomien perintäkulujen vaatiminen.
 Myös Mauri Häkkiseltä velkoja perinyt  Ropo Capital  on saanut AVIn huomautuksia ja varoituksia liian suurista perintäkuluista.
 Häkkinen esittelee kahta Ropo Capitalilta saamaansa kirjettä. Molemmat koskevat rästiin jääneitä 1371 euron suuruisia vuokralaskuja. Vuokrat on jo maksettu, mutta sen päälle perintätoimisto vaatii 257,98 euron ja 419,21 euron perintäkulut.
 Häkkisen Ropo Capitalilta saaman selvityksen mukaan etenkin jälkimmäinen summa on kasvanut nopeasti. Velkaa koskeva 10 euron hintainen maksumuistutus on lähetetty 26.1.2017. Kun Häkkinen sai ensimmäisen maksuvaatimuksen 6.2.2017, perintäkulut olivat 257,98 euroa.
 20.2.2017 mennessä perintäkulut olivat kasvaneet 419,21 euroon. Siis alle kuukaudessa.
 – Kolmesta kirjeestä yli neljän sadan kulut. Melko kallista paperia, Häkkinen tuumaa.
 Paperi ei ole kallista, vaan perintätoimiston henkilökunta, vastaa Ropo Capitalin toimitusjohtaja  Artti Aurasmaa . Aurasmaa ei ota kantaa siihen, ovatko Häkkiseltä vaaditut perintäkulut liian suuret.
 – Mutta kuulostaa siltä, että näissä on tehty jonkun verran tavanomaisesta poikkeavaa työtä.
 Aurasmaa viittaa Häkkiselle lähetettyyn trattaan, joka on kasvattanut suuremman perintäkulun kokoa. Tratta on yritykselle lähetetty maksukehotus, johon sisältyy uhka maksuongelmien julkistamiseen esimerkiksi talouslehtien kautta. Sen lähettäminen edellyttää perintätoimistolta erityistä huolellisuutta.
 Muutkin perintätoimistot perustelevat perintäkuluja usein sillä, että velan periminen yritykseltä on työläämpää kuin tavalliselta kansalaiselta. Kulujen kohtuullisuuden arviointia vaikeuttaa myös se, että lakiin ei ole kirjattu euromääräisiä ylärajoja yrityssaatavien perintäkuluille.
 Ylen läpikäymissä valvontapäätöksissä viranomainen on toistuvasti todennut Häkkisen tapausta pienemmätkin perintäkulut kohtuuttoman suuriksi, oli tratta lähetetty tai ei. Tämän perusteella ainakin Häkkiseltä vaadittu 419 euron perintäkulu on todennäköisesti viranomaisen silmissä kohtuuttoman suuri.
 Viranomaisen päätökset eivät kuitenkaan ole lainvoimaisia, sanoo toimitusjohtaja Aurasmaa. Ropo Capital aikookin viedä hallinto-oikeuden ratkaistavaksi saamansa tuoreet AVIn päätökset, joista perintätoimisto on saanut varoituksen.
 Yksittäistapauksia vai jäävuoren huippu?
 Ylen haastattelemat perintätoimistot muistuttavat, että viranomaisen moitteita saaneiden perintätapausten osuus on pieni. AVI antaa perintätoimistoille vuosittain kymmeniä huomautuksia hyvän perintätavan rikkomisesta, mutta laskuja lähetetään samassa ajassa miljoonia.
 Moottoripyöräkorjaaja Mauri Häkkinen katsoo asiaa toisesta näkökulmasta. Hän uskoo, että viranomaisen tietoon tulleet tapaukset ovat mitätön osa kaikesta lainvastaisesta velanperinnästä.
 Häkkisellä on uskomukselleen kaksi pääperustetta.
 Ensimmäinen on velallisten tietämättömyys. Häkkinen on hiljattain liittynyt tuhansien rahaongelmien kanssa kamppailevien suomalaisten yhteisöön, eli Velallisten tuki -yhdistykseen. Yhteisön Facebook-sivulla jossa vaihdetaan päivittäin kokemuksia velkaantumisesta ja annetaan ohjeita tilanteen kanssa elämiseen.
 Sivulle julkaistaan myös tiuhaan perintäkirjeitä, joissa vaaditaan vastaavia tai huomattavasti suurempia summia, kuin mitä Häkkiseltä peritään. Monesti velalliset ovat alkaneet ihmetellä karhukirjeiden summia vuosia velkaantumisen alkamisesta.
 On osin toisensa löytäneiden velallisten ansiota, että perintälakia toistuvasti rikkonut perintätoimisto Alektum menetti toimilupansa tammikuussa. Juuri Velallisten tuki ry:n aktiivit tekivät valvovalle viranomaiselle runsaasti ilmoituksia Alektumin toiminnasta.
 – Ihmiset luottavat siihen, että järjestelmä toimii. Että valvonta toimii, että perintäfirma toimii hyvän maun mukaisesti. Olen huomannut, että minua ei ole kustu silmään vielä edes kovin pahasti, verrattuna siihen mitä muuta tuolla ryhmässä on, Häkkinen sanoo.
 Mikko Savolainen / Yle
 Toinen Häkkisen peruste on se, että vaikka velallinen ehkä epäileekin perinnän perusteita, hän ei välttämättä puhu asiasta kenellekään.
 – Velkaongelma on monelle nolo ongelma. Ei voi mennä edes naapurilta kysymään, mitä asialle voisi tehdä. Käperrytään kotiin ja tyydytään tilanteeseen.
 Pienyrittäjälle aihe on vielä arkaluonteisempi. Viranomaiselle ilmoittaminen tarkoittaa, että yrityksen talousongelmista tulee julkista tietoa. Se ei ole hyväksi kaupanteolle.
 Häkkinen ei välitä.
 – Olen aika sinut tämän asian kanssa. Mun piti aikanaan istahtaa ja miettiä asioita. Totesin, että elämässä on paljon muutakin kuin omakotitalo, tai firma. En minä niitä hautaan saa.
 Sen sijaan Häkkisellä on moottoripyörien lisäksi nyt uusi intohimo: Hän haluaa herätellä Suomen velallisia ottamaan selvää oikeuksistaan.
 – Pieni neuvo heille: Selvittäkää mitkä ovat teidän velvoitteenne ja kehen ne velvoitteet oikeasti kohdistuvat.
 Lue myös:
 Uhkailua, tiedon pimittämistä ja kohtuuttomia perintäkuluja – Yle selvitti Suomen perintätoimen epäkohtia
 Saitko perintäkirjeen? Ennen kuin maksat, tarkista nämä 7 asiaa

"Meitä kusetetaan” – yrittäjä sai karhukirjeistä tarpeekseen ja haluaa velanperinnän epäkohdat julki


Summary: Yhdysvallat haluaa Julian Assangen vastaamaan syytöksiin tietovuotorikoksista, jotka liittyvät salaisiksi luokiteltujen Pentagonin viranomaisasiakirjojen massajulkistamiseen.

Torstain istunto lontoolaisessa tuomioistuimessa puolilta päivin on vasta Yhdysvaltain luovutuspyynnön alustava käsittely. Vuotosivusto Wikileaksin perustaja  Julian Assange  osallistuu kuulemiseen videoyhteyden välityksellä.
 Yhdysvallat haluaa Britannian luovuttavan Assangen, jotta häntä vastaan nostetut hakkerointisyytteet voitaisiin käsitellä siellä oikeudessa. Aiemmin tuomari aikataulutti, että Yhdysvaltain tulee kesäkuun 12. päivään mennessä toimittaa Britannian viranomaisille kaikki luovutusta koskevat asiakirjat.
 Keskiviikkona  oikeusistuin tuomitsi  Assangen 50 viikoksi vankeuteen takuuehtojensa rikkomisesta, kun hän hakeutui vuosikausiksi oikeuden ulottumattomiin Ecuadorin Lontoon-lähetystöön vuonna 2012.

Wikileaksin Assangen tapaus taas oikeudessa – Yhdysvaltain luovutuspyyntöä käsitellään Lontoossa


Summary: Moni kunta ja sairaanhoitopiiri on lakannut maksamasta syöpäpotilaiden tarvitsemaa lymfaterapiaa.

Suomalaiset syöpäpotilasyhdistykset vaativat yhdenmukaista ja kansallista hoitolinjausta syöpäpotilaiden lymfaturvotuksen hoitoon.
 Nyt rintasyöpäpotilaiden hoitoon vaikuttaa se, missä potilas sattuu asumaan. Osassa maata lymfahoitoa saavat vain ne naiset, joilla on varaa maksaa ne.
 Tamperelainen  Ulla-Maria Mesiä  kuuluu heihin. Hän käy edelleen, yli kolme vuotta rintasyöpäleikkauksesta, lymfaterapiassa. Muuten käden turvotus ei pysyisi kurissa.
 Useille naisille kehittyy lymfaturvotus rintasyöpähoitojen yhteydessä, kun imusolmukkeita joudutaan poistamaan leikkauksessa tai ne vaurioituvat sädehoidossa.
 Näin kävi myös Mesiälle. Rinta ja imusolmukkeet leikattiin vuonna 2015. Seuraavana syksynä Mesiä palasi töihin ja turvotus paheni nopeasti. Työterveyslääkäri tarjosi mahdollisuutta jatkaa sairauslomaa, mutta Mesiä halusi ihan jo henkisen jaksamisen vuoksi päästä palaamaan työrutiineihin.
 – Turvotus räjähti käteen työn rasituksesta. Pelastukseni oli lymfahoito. Sen avulla pystyin jäämään töihin sairausloman sijaan. Pikku hiljaa käsi alkoi pienentyä ja ilman lymfaterapiaa en olisi pystynyt jatkamaan työssä, Mesiä kertoo nyt.
 Pahimmassa vaiheessa Mesiän käsivarsi oli turvonnut yli viisi senttiä, kuin hauiksen tilalla olisi ollut pohje.
 Lymfaterapiaan kuuluu esimerkiksi turvonneen raajan kompressiosidonta, jolla estetään turvotuksen pahenemista. Matias Väänänen / Yle
 Turvotus saattaa esimerkiksi jäykistää raajan, paksuntaa sitä ja aiheuttaa kipuja. Lymfaterapian päätehtävä on elvyttää kehon imunesteen kuljetusta ja vähentää turvotusta.
 Terapiaan kuuluu esimerkiksi hierontaa, turvonneen raajan painesiteen sitomista, sitomisen opettamista potilaalle ja ihon hoidon ohjeistusta.
 Kunnat ovat antaneet potilaille lymfahoitoja maksusitoumuksella muun muassa siksi, että työssäkäynti olisi mahdollista myös syöpähoitojen jälkeen.
 Kun Kansaneläkelaitos Kela tiputti lymfaterapian pois vaativan kuntoutuksen palveluistaan ja lakkautti siten niiden maksamisen vuoden alussa, vastuu hoidon järjestämisestä siirtyi kokonaan kunnille ja sairaanhoitopiireille.
 Nyt lymfahoitoihin annetaan maksusitoumuksia esimerkiksi Helsingin ja Uudenmaan sairaanhoitopiirissä sekä Päijät-Hämeen hyvinvointiyhtymässä.
 Muun muassa Oulun alueella Pohjois-Pohjanmaan sairaanhoitopiiri ei myönnä maksusitoumuksia lymfahoitoihin kuin heti leikkauksen jälkeen.
 Kelakaan ei korvannut kokonaan
 Tampereen kaupungin lääkinnällisen kuntoutuksen työryhmän puheenjohtaja, ylilääkäri  Kati Myllymäki  kertoo, että Tampere ei enää anna maksusitoumuksia, sillä lymfahoitojen hyödyistä pitkällä aikavälillä ei ole todettu vaikuttavuutta.
 – Koska Kela luopui lymfahoitojen maksamisesta, myös kaupunki luopui niistä, Myllymäki kertoo.
 Kelan työ- ja toimintakykyetuuksien osaamiskeskuksen päällikkö  Mikko Toivanen  kertoo, että tosiasiassa Kela ei juurikaan ole maksanut rintasyöpäpotilaiden lymfaterapioita aiemminkaan.
 Kelan vaativaa lääkinnällistä kuntoutusta saadakseen asiakkaan tulee täyttää Kelan kuntoutuslaissa säädetyt myöntämisedellytykset. Rintasyöpäpotilaiden kohdalla edellytykset eivät usein täyty kuntoutuksen pitkäkestoisuuden ja vaativuuden osalta.
 Jotta olisi oikeutettu Kelan vaativaan lääkinnälliseen kuntoutukseen, asiakkaalla pitäisi esimerkiksi olla useita terapiasuhteita käynnissä yhtäaikaa. Tällaisia asiakkaita ovat muun muassa aivovammapotilaat ja kehitysvammaiset.
 On vastuutonta ja väärin, että potilaan asuinpaikka ratkaisee asian.  Anu Niemi
 Rintasyöpäpotilaille Kelan täysin korvaama lymfaterapia on siis aiemminkin ollut lähes mahdotonta saada.
 – Kela pohti, onko lymfaterapia kuntoutusta vai osa sairauden hoitoa. Päädyimme jälkimmäiseen, koska lymfaterapia soveltuu erityisesti leikkausten ja vammojen kuntoutukseen, Toivanen kertoo.
 Tutkimuksia tarvitaan lisää
 Syöpäpotilasyhdistysten asiantuntijat toteavat, että tutkimuksia ei ole tehty riittävästi, eivätkä kunnat kuuntele itse asiakkaita tarpeeksi.
 – Kysymys on vakavasta epäkohdasta. Tässä on kyse suomalaisten rintasyöpäpotilaiden elämänlaadusta ja toimintakyvyn säilyttämisestä. On vastuutonta ja väärin, että potilaan asuinpaikka ratkaisee asian, Rintasyöpäyhdistyksen toiminnanjohtaja  Anu Niemi  sanoo.
 Helsingin ja Uudenmaan sairaanhoitopiirin HUS:in Syöpäkeskuksen johtavan ylilääkärin ja toimialajohtaja  Johanna Mattsonin  mukaan rintasyöpäleikkauksen jälkeisen yläraajaturvotuksen hoidossa tukituotteiden, kuten tukihihan, käytöstä on tieteellistä näyttöä turvotuksen vähenemisessä.
 Lymfahoidoista ei ole vastaavaa vakuuttavaa tieteellistä näyttöä siitä, että lymfahoito hyödyttäisi tukituotteiden lisänä aina ja jokaista potilasta.
 Siksi HUS:issa hoito kohdennetaan niille potilaille, joille tukituotteet yksin eivät riitä.
 – Jos tukituotteista ei ole riittävää apua, HUS:in oma fysioterapeutti antaa itse lymfaterapiaa tai lähettää potilaan maksusitoumuksella sitä saamaan, Mattson sanoo.
 HUS:issa lymfaterapian teho arvioidaan jokaisen potilaan kohdalla erikseen. Potilaat, jotka sairaanhoitopiirin fysioterapeutin arvion mukaan hyötyvät lymfaterapiasta, saavat jatkaa sitä yksilöllisen hoitosuunnitelman mukaisesti.
 Tamperelainen Ulla-Maria Mesiä on yksi heistä, joille pelkkä tukihiha ei riitä.
 – Maksan lymfaterapian itse, koska muuten en pärjäisi. Pelkään, että Suomessa on naisia, jotka rahan vuoksi jäävät ilman tarvitsemaansa hoitoa. Se tuntuu pahalta ja epäoikeudenmukaiselta, Mesiä sanoo.
 Lymfaterapia eli imunestehieronta pyrkii poistamaan imunesteen kierron häiriöitä. Lymfahoito poistaa turvotuksia kuljettamalla pakkaantuneita nesteitä kudoksista.  Matias Väänänen / Yle
 Rintasyöpäyhdistyksen toiminnanjohtaja Anu Niemi kertoo, että Kela ja useat sairaanhoitopiirit sekä kunnat vetoavat puheissaan riittämättömästä tutkimuksesta  Finohtan raporttiin  vuodelta 2007.
 Suomalaisten naisten hoito evätään siis yli kymmenen vuotta vanhan tutkimusraportin perusteella.
 Myös raportissa sanotaan, että vaikuttavuustutkimuksia tarvittaisiin lisää.
 – Yksi raportin kirjoittaneista on kertonut, että tutkimuksen päivittämiseen ei ole löytynyt rahoitusta. Tuntuu, että rintasyöpäpotilaiden jatkohoidot eivät kiinnosta tarpeeksi, jotta niiden tutkimuksiin riittäisi rahaa, Niemi kertoo.
 Parantumaton ja paheneva
 Rintasyöpäleikkauksessa on perinteisesti poistettu imusolmukkeita kainaloiden alueelta joko osin tai kokonaan. Nyt leikkaus- ja hoitotavat ovat kehittyneet niin, että imusolmukkeita ei enää tarvitse täysin poistaa.
 Sosiaali- ja terveysministeriön arvion mukaan tästä huolimatta 10 prosentille naisista tulee rintasyövän hoidon jälkeen lymfaturvotusta. Turvotus voi myös alkaa kehittyä jopa vuosia leikkauksen jälkeen.
 Kaikista, jo hoidetuista ja uusista potilaista, jopa 30 prosenttia voi sairastua lymfaödeemaan. Osalta kunnista tai sairaanhoitopiireistä maksusitoumuksia saa useita terapiajaksoja varten eri vuosiksi. Lymfaödeema on krooninen ja se saattaa laantua tai pahentua vuosien aikana. Turvotus vaatii jatkuvaa hoitoa.
 Osa kunnista antaa maksusitoumuksia lymfahoitoihin syöpähoitoleikkausten jälkeen, jotta turvotusta estävä ja raajan liikkuvuutta helpottava kompressiotukihiha saadaan räätälöityä käden mittojen mukaan.
 Suomen lymfahoito -yhdistyksen puheenjohtaja Laura Hartin-Kouhia uskoo, että vain kansallisilla hoitolinjauksilla voidaan saavuttaa tasa-arvoinen tilanne hoitojen saatavuuteen. Matias Väänänen / Yle
 "Suurin lymfahoitoja tarvitseva ryhmä"
 Suomalaiset syöpäpotilasyhdistykset ovat tehneet lymfahoitojen puolesta kannanottoja, mutta tähän asti vastauksia tai parannuksia ei ole saatu.
 Suomen lymfahoito -yhdistyksen puheenjohtaja  Laura Hartin-Kouhia  pitää tilannetta epätasa-arvoisena ja huolestuttavana. Hän kysyy, miten ihmisen terveyttä, työssä jaksamista ja elämänlaatua parantava hoito voidaan lopettaa kuin turha kuluerä.
 – Rintasyöpäpotilaat ovat suurin lymfahoitoja tarvitseva ryhmä Suomessa. Näyttää siltä, että tässä haetaan vain säästöjä. Rintasyöpäpotilaat on rajattu rahan takia ulos hoidoista, Hartin-Kouhia sanoo.
 Sosiaali- ja terveysministeriön lääkintöneuvos  Timo Keistinen  toteaa, että erikoissairaanhoito eli sairaanhoitopiirit vastaavat yleensä vaativasta hoidosta ja kuntoutuksesta. Ei siis ole itsestään selvää, että kaupunki tai kunta voi päättää, maksetaanko esimerkiksi lymfahoitoa potilaille.
 – Muissakin apuvälineissä ja terapioissa on alueellisia eroja Suomessa. Pyrimme mahdollisimman yhtenäisiin hoitokäytäntöihin ja linjoihin koko maassa, mutta se ei aina ole helppoa tai yksinkertaista. Tässä esimerkissä huomaa, että matkaa on vielä tehtävänä, Keistinen sanoo.
 Laura Hartin-Kouhian mukaan riippuu myös syövästä, kuka saa lymfaterapiaa. Matias Väänänen / Yle
 Etenkin naisten ongelma
 Lymfaödeemasta ja kuntien sekä sairaanhoitopiirien maksuhaluttomuudesta kärsivät myös muun muassa gynekologisten syöpien potilaat.
 Suomen syöpäpotilaiden toiminnanjohtaja  Minna Anttonen  on miettinyt asiaa myös naisnäkökulmasta.
 – Asia koskettaa etenkin naisia. Kun syövästä riippuen jalat tai kädet turpoavat niin, että työnteko tuntuu mahdottomalta, miksi he eivät saa hoitoa?, Anttonen kysyy.
 Anttonen huomauttaa, että säästökohde on siitäkin huono, että rintasyöpäpotilaista yhä harvempi sairastuu lymfaödeemaan kehittyneen leikkaustekniikan ansiosta.
 – Onko tämä kannattavaa säästöä, kun kyse on lopulta alati pienenevästä asiakasryhmästä ja usein naisista, joilla on työuraa vielä jäljellä?
 Voit keskustella aiheesta 2.5. kello 22 saakka.

Ulla-Maria Mesiän käsi turposi rintasyövän takia ja oli viedä työkyvyn: "Lymfahoito oli pelastukseni" – asuinpaikka määrää, kuka saa hoitoa


Summary: Yhtiö pyrkii turvaamaan kannattavan kasvun säästöohjelman avulla.

Henkilöstöpalveluyhtiö VMP aloittaa säästöohjelman ja yt-neuvottelut, jotka voivat johtaa 30 toimihenkilön vähennykseen konsernissa. Neuvotteluiden ulkopuolella on tytäryhtiö Corporate Spirit.
 Kustannussäästöohjelman tavoitteena on tehostaa toimintaa ja karsia päällekkäisiä toimintoja yhtiön yritysostojen jälkeen. Yhtiö tavoittelee 2,5–3,0 miljoonan euron vuosittaisia kustannussäästöjä. VPM:n palveluksessa on nyt noin 300 toimihenkilöä.
 – Luotamme siihen, että kustannussäästöohjelman avulla voimme parantaa sisäistä tehokkuuttamme ja saavuttaa kustannusrakenteen, joka mahdollistaa kannattavan kasvun jatkumisen, toimitusjohtaja  Juha Pesola  sanoo yhtiön tiedotteessa.

VMP aloittaa yt-neuvottelut – vähennystarve 30 henkilöä


Summary: Viranomainen on kiinnittänyt huomiota hyvän perintätavan vastaiseen toimintaan 141 kertaa vuodesta 2016.

Perintätoimistot ovat saaneet viime vuosina kymmeniä varoituksia lain ja hyvän perintätavan rikkomisesta. Yleisin rike on kohtuuttomien perintäkulujen vaatiminen. Velanperintää koskevat ilmoitukset ovat kaksinkertaistuneet muutamassa vuodessa.
 Nämä asiat selvisivät Ylen velanperintää koskevasta selvityksestä. Yle tutustui epäkohtiin valvovan viranomaisen, eli Etelä-Suomen aluehallintoviraston (AVI) valvontapäätösten kautta.
 AVI on antanut 2016–2019 (maaliskuu) välisenä aikana 211 perintätoimea koskevaa valvontapäätöstä. AVI tekee valvontapäätöksen, kun se on ottanut velallisen tekemän velanperintää koskevan ilmoituksen selvitettäväksi.
 141 päätöksessä viranomainen totesi perintätoimiston toimineen lain tai hyvän perintätavan vastaisesti. Suurimmassa osassa päätöksiä AVI tyytyi huomauttamaan perintätoimistoa. 29 päätöksessä AVI antoi perintätoimistolle vakavamman varoituksen. Huomautuksia ja varoituksia saaneiden perintätoimistojen joukossa on kymmeniä yhtiöitä pienistä suuriin.
 Kahden perintätoimiston kohdalla AVI on päätynyt ankarimpaan toimenpiteeseensä, eli toimiluvan peruuttamiseen.
 Pariin otteeseen AVI antoi perintätoimistolle 10 000 euron uhkasakon. Tapaukset koskivat kahta perintätoimistoa, jotka jatkoivat velanperintää ilman toimilupaa.
 Velallisilta vaadittu kymmenkertaisesti kohtuullista suurempia perintäkuluja
 Valvontapäätösten perusteella yleisin tapa rikkoa perintälakia on kohtuuttoman suurien perintäkulujen vaatiminen. Vuodesta 2016 AVI on kiinnittänyt asiaan huomiota 90 kertaa. Perintäkulut olivat usein monta kertaa suuremmat, kuin mitä viranomainen piti kohtuullisena.
 Räikeimpiä tapauksia oli  Suomen Laatuperintä Oy :n velalliselle yritykselle vuonna 2016 lähettämä maksuvaatimus, jossa vaadittiin 5103 euron suuruisen velan perinnästä 1200 perintäkuluja. Laatuperintä perusteli kulujen muodostumista muun muassa “toimitilakustannuksilla”, “perintäjärjestelmäkustannuksilla”, postituskuluilla, sekä velallisen kanssa käydyillä puhelinneuvotteluilla.
 AVI ei kuitenkaan pitänyt perintätoimia tavanomaisesta poikkeavina ja antoi perintätoimistolle varoituksen. Suomen Laatuperintä kertoo Ylelle, että velallisen kuluja tarkasteltiin ja lopulta alennettiin tapauksen vuoksi.
 Ylen läpikäymistä valvontapäätöksistä 37:ssa todettiin, että perintätoimisto oli jatkanut velanperintää, vaikka velallinen oli riitauttanut perinnän, eli kyseenalaistanut perintäkulut tai itse velan perusteet. 21 päätöksessä todettiin, että velalliselle ei oltu annettu velkaa tai perintäkuluja koskevia tietoja, kun hän oli niitä pyytänyt. Muutamassa tapauksessa perintää koskevia kirjeitä oli lähetetty väärään osoitteeseen. Yhdessä tapauksessa perintäyhtiö oli perinyt velkaa 17 vuoden ajan, vaikka perintälaki kieltää perinnän tarpeettoman pitkittämisen.
 23 päätöksessä todettiin, että perintätoimisto oli antanut velalliselle harhaanjohtavaa tietoa.
 Vuosina 2015 ja 2016 perintätoimisto  Laihian laki  sai kahdelta velalliselta valituksia kohtuuttomien perintäkulujen vaatimisesta. Seurauksena perintätoimisto uhkasi siirtää velan oikeudelliseen perintään, mikä perintätoimiston mukaan toisi velallisille “helposti tuhansiin euroihin” nousevat oikeudenkäyntikulut. Samoissa kirjeissä velallisilta vaadittiin perintäkuluja, jotka olivat AVIn mielestä liian suuret.
 Aluehallintovirasto totesi, että Laihian laki ei olisi saanut ottaa kantaa oikeudenkäynnin tulokseen ja mahdollisiin perintäkuluihin. AVI katsoi perintätoimiston syyllistyneen uhkailuun, kohtuuttomien perintäkulujen vaatimiseen, ja riitautetun perinnän jatkamiseen. Laihian laki ei halunnut kommentoida asiaa Ylelle.
 Suuret perintätoimistot perustelevat: “Meillä on vuodessa miljoonia saatavia perinnässä”
 Viranomaiselta moitteita saaneiden perintätoimistojen joukossa on kymmeniä yhtiöitä pienistä suuriin.
 Sivujensa mukaan “joka kuudennen laskun” Suomessa välittävä perintätoimisto  Ropo Capital  on saanut tänä vuonna neljä huomautusta ja kolme varoitusta kohtuuttomien perintäkulujen vaatimisesta.
 – Olemme ottaneet avin päätökset huomioon ja kunnioitamme niitä, sanoo Ropo Capitalin toimitusjohtaja  Artti Aurasmaa .
 Tarkoittaako tämä sitä, että aiotte nykyisissä perintätoimissa laskea näitä perintäkuluja?
 – Voin kommentoida vain yleisellä tasolla, mutta uskon, että kyllä tämä siihen käytännössä johtaa.
 Aurasmaan mukaan perintätoimisto ei ole muuttanut käytäntöään aiemmin, koska se ei ole saanut AVIlta asian vuoksi huomautuksia. Mainitut huomautukset ja varoitukset on annettu Ropo Capitalin tietoon samana päivänä.
 Suomen suurimpiin perintätoimistoihin kuuluva  Lowell  (entinen Lindorff) on saanut AVIlta vuodesta 2016 lähtien 28 huomautusta ja 5 varoitusta.
 Esimerkiksi vuonna 2017 Lindorff sai moitteita velalliselle yhdistykselle liian tiuhaan lähetetyistä perintäkirjeistä. Kolmen kirjeen myötä 1846 euron suuruista velkaa koskevat perintäkulut kasvoivat neljässä päivässä 464,75 euroon.
 Perintäkulujen kohtuuttomuuden lisäksi AVI kiinnitti huomiota siihen, että kuluja kasvattavia maksuvaatimuksia ei saisi lähettää näin tiuhaan. Lowellin mukaan yksi maksuvaatimuksista lähetettiin velalliselle inhimillisen erehdyksen vuoksi. Lowell kertoo myös muuttaneensa käytäntöään asian vuoksi.
 – Aiemmin kun asiakas on maksanut osasuorituksen, on lähetetty aina kirje, jossa kerrotaan päivittynyt saldo. Toimintamallia muutettiin niin, että uusista kirjeistä ei vaadita perintäkulua. Tämä on hyvä esimerkki siitä, että valvonnan johdosta toimintamallit kehittyvät, sanoo Lowellin varatoimitusjohtaja  Seppo Lahtinen .
 Myös Suomen suurimpiin perintätoimistoihin kuuluva  Intrum  kertoo valvontapäätösten laskeneen vaadittuja perintäkuluja. Intrum on saanut vuodesta 2016 lähtien 24 huomautusta ja yhden varoituksen. Suurin osa huomautuksista koskee liian suuria perintäkuluja. Toistuvien huomautusten vuoksi AVI päätyi lopulta vuonna 2017 varoittamaan Intrumia asian vuoksi.
 – Sen jälkeen olemme muuttaneet käytännöt viranomaisen tulkinnan mukaiseksi, sanoo Intrum Oy:n johtaja  Juha Iskala .
 Iskala perustelee, että AVI on vuonna 2016 muuttanut tulkintaansa kohtuullisista perintäkuluista. Intrumin aiempi käytäntö oli tehdä selvitys velallisten yrityksien maksukyvykkyydestä. Selvitys nosti perintäkuluja sadalla eurolla, mikä on AVIn uuden tulkinnan mukaan kohtuuttoman paljon.
 Viranomaisen valvontapäätökset eivät ole lainvoimaisia. Lowellin mukaan yksi perintäyhtiön saamista huomautuksista on tälläkin hetkellä hallinto-oikeuden käsittelyssä. Ropo Capital aikoo puolestaan viedä oikeuteen tänä vuonna saamansa varoitukset.
 Perintätoimistot muistuttavat, että vaikka valvova viranomainen antaa niille vuodessa kymmeniä huomautuksia hyvän perintätavan rikkomisesta, laskuja lähetetään vuodessa miljoonia.
 – Meillä oli vuoden 2018 lopussa perinnässä 2,5 miljoonaa asiaa. Samana aikana (vuonna 2018) aluehallintovirasto on katsonut kuusi kertaa, että asiassa on jotain selvennettävää, sanoo Lowellin Lahtinen.
 Perintätoimea koskevat ilmoitukset kaksinkertaistuneet
 AVIn näkemyksen mukaan viranomaisen valvontapäätökset ovat vähentäneet perintätoimen räikeimpiä ylilyöntejä.
 – Muutama vuosi sitten aville tuli vielä puheluita, joissa kerrottiin, että yhdestä kirjeestä vaadittiin 400-500 kuluja. Näiden osuus on vähentynyt, sanoo Etelä-Suomen aluehallintoviraston ylitarkastaja  Anna-Emilia Sirén .
 Ongelmia kuitenkin riittää edelleen. Sirénin mukaan niitä synnyttää osin yrityssaatavien perintää koskevan lainsäädännön epämääräisyys.
 Kun kuluttaja on velkaa esimerkiksi 100-1000 euroa, kohtuullinen perintäkulu on enintään 24 euroa. Yrityksiin kohdistuneen velanperinnän suhteen perintäkuluille ei ole määritelty euromääräisiä ylärajoja. Tämä vaikeuttaa “kohtuullisten” perintäkulujen arviointia.
 – On jossain määrin ongelmallista, että on tällaisissa asioissa on tapauskohtaisesti arvioitava, mikä on kohtuullisten perintäkulujen määrä, Sirén muotoilee.
 Yle A-studion tiistaina julkaisemassa jutussa imatralainen pienyrittäjä epäili, että Suomessa tapahtuu huomattavasti ilmi tulleita tapauksia enemmän lainvastaista velanperintää, joka ei ikinä päädy valvovan viranomaisen tietoon.
 Samaa epäilee ylitarkastaja Sirén.
 – Uskaltaisin sanoa, että näin varmasti on. Varmasti on paljon tapauksia jotka ei meille päädy.
 Velalliset tekemät, perintätoimistoja koskevat ilmoitukset ovat moninkertaistuneet lyhyessä ajassa. Vuonna 2015 AVI sai 102 ilmoitusta asiasta. Viime vuonna ilmoituksia tuli 229. Tänä vuonna ilmoituksia on tullut Sirénin mukaan jo 149.
 Tänä vuonna ilmoitusten määrää on lisännyt todennäköisesti perintätoimisto Alektumin toimiluvan menetys ja asian saama mediahuomio.
 Ilmoitusten määrän kasvu kuitenkaan välttämättä ole merkki ongelmien kasvusta.
 – Nykyään tulee huomattava määrä ilmoituksia, joista on vaikea tietää mistä on kyse. Meidän kirjaamoon välitetään esimerkiksi perintätoimiston ja velallisen välisiä viestiketjuja. Tai ulosottoon tai velkojan menettelyyn liittyviä asioita, jotka eivät kuulu AVIn toimivaltaan, Sirén sanoo.

Uhkailua, tiedon pimittämistä ja kohtuuttomia perintäkuluja – Yle selvitti Suomen perintätoimen epäkohtia


Summary: Huhtikuu oli lämmin ja monin paikoin vähäsateinen, kertoo Ilmatieteenlaitos.

Huhtikuun ylin lämpötila mitattiin Turussa.
 Ilmatieteen laitoksen mukaan kuukauden ylin lämpötila oli Turun Artukaisten asemalla 27. päivänä mitattu 22,8 astetta. Sen sijaan kylmintä oli Ilmatieteen laitoksen mukaan Kilpisjärvellä. Kilpisjärvellä mitattiin huhtikuun 5. päivänä -22,2 astetta.
 Huhtikuu oli lämpimin yhteensä 13 mittausasemalla ja asemakohtaisia huhtikuun ylimpien lämpötilojen ennätyksiä rikottiin muutamalla pitkäikäisellä havaintoasemalla, kertoo Ilmatieteen laitos.
 Esimerkiksi Paraisten Utön saarella mitattu 15,9 astetta ylittää edellisen ennätyksen 1,4 asteella. Vertailukelpoinen aineisto alkaa Utössä vuodesta 1901. Lisäksi Ilmatieteenlaitoksen mukaan Rovaniemen Apukassa ja Kotkan Rankissa saavutettiin uudet ennätykset, 17,2 ja 18,6 astetta. Asemilla on tehty mittauksia 1930-luvulta lähtien.
 Ilmatieteen laitoksen tilastojen mukaan huhtikuu oli monin paikoin 2–3,5 astetta pitkän ajan keskiarvoa korkeampi.
 Huhtikuussa kuivaa
 Ilmatieteen laitoksen mukaan suuressa osassa maata satoi vain noin kolmannes tyypillisestä huhtikuun sademäärästä.
 Lapissa kuukausi oli monin paikoin mittaushistorian vähäsateisin. Esimerkiksi Pellon kirkonkylän 3,6 millimetriä on aseman lähes 50-vuotisen mittaushistorian pienin huhtikuun sademäärä.
 Kuukauden suurin sademäärä oli Ikaalisten Vehuvarpeen asemalla mitattu 60,7 millimetriä ja pienin sademäärä puolestaan Paraisten Utössä mitattu 1,8 millimetriä.

Koko maan ylin lämpötila mitattiin Turussa – huhtikuu ennätyksellisen lämmin ja vähäsateinen


Sinfonia Lahden kunniakapellimestari  Osmo Vänskä  on valittu maineikkaan korealaisorkesteri Soulin filharmonikkojen musiikilliseksi johtajaksi. Kolmevuotinen kausi alkaa tammikuussa 2020. Asiasta kertoo  Sinfonia Lahti Twitterissä .
 Osmo Vänskä toimi Sinfonia Lahden ylikapellimestarina vuosina 1988-2008. Vuodesta 2003 hän on toiminut Minnesotan orkesterin kapellimestarina.
 Osmo Vänskä hän on  kertonut Helsingin Sanomissa jättävänsä orkesterin vuonna 2022 , mutta lupautunut jatkamaan, jos orkesteri ei ole löytänyt uutta johtajaa itselleen.

Osmo Vänskä Soulin filharmonikkojen musiikilliseksi johtajaksi


Summary: Kouvolan Korialla järjestettävillä asuntomessuilla on tänä vuonna ensimmäistä kertaa tarjolla karttoja ja opastusta myös venäjän kielellä.

Tästä on kyse Ensi kesän asuntomessuja markkinoidaan tänä vuonna ensimmäistä kertaa myös Venäjällä. Kävijöitä Kouvolan Korialle houkutellaan erityisesti Pietarin alueelta. Messualueella on tarjolla muun muassa venäjänkielisiin karttoja. Venäläiset rakensivat varuskunnan yli 100 vuotta sitten Korialle, jossa messut nyt järjestetään.
 Asuntomessut ovat olleet perinteisesti suomalaisen rakentamisen ja asumisen näyttävin tapahtuma, mutta tänä vuonna markkinoinnissa on panostettu ensimmäistä kertaa myös venäläisiin messuvieraisiin ja alan ammattilaisiin.
 Messualueena toimii vanha varuskunta-alue Kymijoen varrella. Kouvolan Korialla sijaitsevan messualueen karttoja on ensimmäistä kertaa saatavana venäjän kielellä ja paikalla on myös venäjänkielisiä oppaita. Tapahtuman toivotaan näkyvän myös venäläisessä mediassa.
 – Skandinaavinen rakentaminen ja sisustaminen ovat Venäjälläkin kiinnostava aihe. Joitakin venäläisiä toimittajia on tulossa paikalle, samoin matkailuun ja sisustamiseen keskittyviä bloggaajia, kertoo Kouvolan Asuntomessujen projektipäällikkö  Sanna Kauppi .
 Venäläiset ovat Kouvolan merkittävin ulkomaalainen turistiryhmä. Matkailu ei ole kuitenkaan ainoa syy satsata itänaapuriin, vaan vaakakupissa painaa myös messualueen historia.
 Kasarmien oli tarkoitus suojata junarataa
 Venäläiset aloittivat Korian varuskunnan rakentamisen vuonna 1911. Punatiilisten kasarmien tarkoituksena oli suojata Pietarin ja Helsingin välistä junarataa ensimmäisen maailmansodan alla. Samasta syystä rakennettiin myös Kasarminmäen varuskunta Kouvolan keskustan tuntumaan.
 Koria tuli tunnetuksi erityisesti pioneerien koulutuspaikkana, kunnes pioneeripataljoona siirtyi Vekaranjärvelle vuonna 1994. Alueen rakennuskanta täydentyi myöhemmin suomalaisten käsissä 1920- ja 1930-lukujen klassistisella ja modernistisella sotilasrakentamisella.
 Historiaa kunnioitettiin messualueella myös pari vuotta sitten, kun vuosikymmeniä  sotilaskäytössä ollut Tallisilta siirrettiin  takaisin paikalleen kunnostettuna.
 Asuntomessujen teemana on tänä vuonna uusin asuminen historiallisessa kasarmimiljöössä. Pioneeripuiston asuntomessualue jakaantuu viiteen luonteeltaan erilaiseen korttelikokonaisuuteen.
  Yhteydenottoja Venäjältä
 Toistaiseksi Venäjältä tulleet tiedustelut ovat koskeneet melko käytännöllisiä asioita.
 – Ammattilaiset ovat olleet kiinnostuneita rakentamisesta sekä suomalaisista rakennusmääräyksistä. Myös työtavoista ja materiaaleista on kyselty. Uskoisin tavallisen pietarilaisen kuitenkin olevan enemmän kiinnostunut sisustamisesta ja siitä, miltä suomalainen koti näyttää, Sanna Kauppi sanoo.
 Tapahtumaa on pidetty esillä matkailualan tapahtumissa ja toukokuun lopussa se näkyy Visit Finlandin Suomi-aiheisessa päivässä Pietarissa. Muutenkin markkinointia on suunnattu juuri Pietarin alueelle. Järjestäjät eivät kuitenkaan odota Korialle mitään yleisöryntäystä Venäjältä.
 Heinäkuussa alkavien asuntomessujen valmistelutyöt ovat edenneet aikataulussa. Talojen sisätilat alkavat olla valmiita ja seuraavaksi on vuorossa pihojen rakentaminen.

Venäläiset rakensivat yli 100 vuotta sitten Suomeen varuskunnan – nyt samaa paikkaa markkinoidaan heille asumiseen


Summary: Poliisin mukaan mitään estettä kauppakeskuksessa asioimiselle ei ole.

Poliisi tutkii kauppakeskus Isoon Omenaan kohdistunutta viestiä ammuskelusta laittomana uhkauksena. Rikosnimike tarkentuu tarvittaessa tutkinnan edetessä, sanoo tutkinnanjohtaja  Teemu Värtinen  Länsi-Uudenmaan poliisista.
 – Tämän hetkisten tietojen mukaan mikään ei viittaa siihen, että asukkaiden tai alueen muiden toimijoiden tulisi välttää joitakin paikkoja tai jättää jotakin tekemättä uhkauksen vuoksi, sanoo tutkinnanjohtaja Värtinen.
 Värtisen mukaan uhkauksessa mainittu kauppakeskus on Espoon Matinkylässä sijaitseva Iso Omena. Poliisi on ollut aktiivisesti yhteydessä kauppakeskuksen johdon kanssa välittömästi uhkauksen tultua ilmi.
 Poliisin tämän hetkisten tietojen perusteella kauppakeskuksessa ja sen yhteydessä olevissa muissa toimipisteissä, kuten kirjastossa, on turvallista asioida normaaliin tapaan.
 – Partiomme liikkuvat tulevina päivinä Espoon kauppakeskuksissa. Tämä on osa arkista päivittäistä yhteistyötä, jota teemme kauppakeskusten kanssa, kertoo tutkinnanjohtaja Värtinen.
 Hätäkeskuslaitos ja poliisilaitokset ovat saaneet yleisöltä runsaasti vinkkejä asiaan liittyen eilisen ja tämän aamun aikana.
 – On hyvä, että yleisön kynnys ottaa viranomaisiin yhteyttä tällaisen asian tiimoilta, on matala, Värtinen sanoo.

Poliisi tutkii espoolaiseen kauppakeskukseen kohdistettua uhkausta laittomana uhkauksena – tekijää selvitetään yhä


Summary: Nicholas Collonin, 36, nimitys Radion sinfoniaorkesterin ylikapellimestariksi oli rakkautta ensi silmäyksellä. Hän aloittaa tehtävässä vuonna 2021.

Se oli tavallinen arkiviikko kaksi vuotta sitten. Radion sinfoniaorkesterin konsertissa kuultiin orkesterille tyypillisesti 1900-luvun keskeistä ohjelmistoa, tällä kertaa  Sergei Prokofjevin   Sinfonia nro 5 , sekä uutta musiikkia, joka oli nyt brittisäveltäjä  Thomas Adèsin  käsialaa.
 Haastavan kokonaisuuden kapellimestarina oli suomalaisille uusi tuttavuus, brittiläinen  Nicholas Collon .
 Kuka? Nicholas Collon s. 1983 Lontoossa RSO:n tuleva ylikapellimestari Ylikapellimestarina perustamassaan Aurora-orkesterissa sekä Haagin Residentie-orkesterissa. Päävierailijana Kölnin Gürzenich-orkesterissa. Johtanut useita maailman johtavia orkestereita. Tunnetaan monipuolisesta ohjelmistostaan, joka ulottuu barokista nykymusiikkiin. Johtaa säännöllisesti myös oopperaa.
 Esitys vakuutti yleisön ja kriitikot. HS  kirjoitti , että kapellimestarin ja orkesterin tulkinta Prokofjevista jää pysyvästi mieleen. HBL:n kriitikko  havaitsi , kuinka Collonin tapa johtaa musiikkia inspiroi orkesteria.
 Olennaisinta on kuitenkin se, että Collon teki lähtemättömän vaikutuksen RSO:n muusikoihin. Sinfoniaorkestereissa on pitkälti työntekijöistä eli muusikoista kiinni, kutsutaanko vieraileva kapellimestari uudestaan töihin.
 Intendentti  Tuula Sarotie  sai heti konsertin jälkeen läjäpäin positiivista palautetta brittikapellimestarista. Hänet haluttiin takaisin orkesterin eteen mahdollisimman nopeasti.
 Kansainvälinen klassisen musiikin bisnes elää pari vuotta etukenossa, mikä tarkoittaa nopeasti täyttyviä kalentereita. Niinpä Collonin ja RSO:n uusi kohtaaminen järjestyi lopulta vasta toukokuulle 2019.
 Parin viikon päästä kuultava konsertti on osoitus orkesterin ja kapellimestarin välisestä ihastuksesta, mutta se, että Nicholas Collon nimitettiin tänään RSO:n ylikapellimestariksi, on rakkautta ensi silmäyksellä.
 – Minulla ei ole hajuakaan, kuinka se tapahtui. Soitimme vaikean ohjelmiston ja nautin työnteosta orkesterin kanssa. He ovat loistavia muusikoita. Tarjous ylikapellimestarin tehtävästä oli yllätys, mutta oli helppo päätös ottaa paikka vastaan, Collon toteaa.
 Ylikapellimestariksi kiinnittäminen yhden konserttiperiodin perusteella on harvinaista, muttei täysin poikkeuksellista. Yhden konsertin perusteella ylikapellimestareiksi ovat viime aikoina päätyneet myös  Klaus Mäkelä  (Oslo) ja  Gustavo Gimeno  (Toronto).
 "Game of Thrones on huono versio Wagnerin Ringistä"
 Lontoossa asuva Collon on muusikkona monilahjakkuus. Lapsena hän soitti viulua ja pianoa, myöhemmin viulu vaihtui alttoviuluksi ja pianon rinnalle tulivat urut.
 – Noin 10-vuotiaana tiesin, että haluan kapellimestariksi, hän sanoo.
 Collonin elämä on täynnä musiikkia. Hän johtaa perustamaansa Aurora-orkesteria sekä työskentelee ylikapellimestarina Haagin Residentie-orkesterissa ja päävierailijana Kölnin Gürzenich-orkesterissa. Haagin orkesterista Collon luopuu RSO-pestin alkaessa.
 Vapaa-aikakin kuluu uutta ohjelmistoa opiskellen ja musiikkikirjallisuutta lukien.
 – Muuhun ei itse asiassa ole paljon aikaa, Collon toteaa.
 Perheen kapellimestari on silti ehtinyt perustaa. Hänellä on vaimo ja kaksi lasta. Tosin yhteinen aika perheen kanssa kuluu sekin osittain musiikin parissa.
 – Opetan kuusivuotiaalle pojalleni päivittäin pianonsoittoa, Collon kertoo.
 Joskus harvoin jopa Collonilla on paikka tehdä jotain aivan muuta. Silloin hän katsoo  Game of Thronesin  uusinta kautta, koska "kaikki Englannissa tekevät niin".
 – Sehän on vähän kuin huono versio  Wagnerin   Ringistä , Collon vertaa HBO:n hittisarjaa massiiviseen oopperatetralogiaan.
 Pekka Kuusisto: "Collon on suuri ihminen"
 Collon on RSO:n ensimmäinen ulkomaalainen ylikapellimestari. Orkesterin intendentti Tuula Sarotie kertoo, että lähtökohtana ja ainoana määrittelevänä tekijänä oli löytää orkesterille paras mahdollinen johtaja.
 – Päätimme heti prosessin aluksi, etteivät kansallisuus, ihonväri tai sukupuoli ole rajoittavia tekijöitä, Sarotie sanoo.
 Nykypäivän kapellimestaripelissä ajoitus on kaikki kaikessa, Sarotie korostaa. Hyvään kannattaa tarttua heti sen sijaan, että alettaisiin arpoa eri vaihtoehtojen välillä.
 – Jos jäädään testailemaan, niin prosessi saattaisi venyä kymmenen vuoden mittaiseksi. Ihmisten kalenterit ovat täynnä.
 Sarotie luonnehtii Collonia luontevaksi ja sympaattiseksi kapellimestariksi, josta syntyy mielleyhtymiä RSO:n entiseen ylikapellimestariin  Sakari Oramoon .
 – Se läsnäolon tunne, kun hän johtaa. Hän säteilee iloa. Siinä on jotain, mikä tuo mieleen nuoren Oramon.
 RSO:n ylikapellimestarit Toivo Haapanen 1929–1950 Nils-Eric Fougstedt 1950–1961 Paavo Berglund 1962–1971 Okko Kamu 1971–1977 Leif Segerstam 1977–1987 Jukka-Pekka Saraste 1987–2001 Sakari Oramo 2003–2012 Hannu Lintu 2013–2021 Nicholas Collon 2021–
 Sarotie kiinnostui Collonista vuonna 2014 ja sai vahvistuksen kapellimestarin kyvyistä viulisti  Pekka Kuusistolta . Kuusisto on soittanut Collonin kanssa muun muassa Birminghamin sinfoniaorkesterin ja Lontoon Philharmonia-orkesterin konserteissa.
 Kuusisto, Collon ja Aurora-orkesteri tekevät parhaillaan yhteistyötä Thomas Adèsin  Viulukonserton  merkeissä. Vastikään konsertoitiin Singaporessa, muutaman viikon kuluttua vuorossa on kolme konserttia ja levytys Englannissa. Suomalaisyleisölle teos esitellään keväällä 2020, kun Collon ja Kuusisto saapuvat RSO:n eteen.
 Voi siis sanoa, että Kuusisto todella tuntee Collonin.
 – Nickin sivistyksen määrä on ylittänyt pisteen, minkä jälkeen siitä ei tarvitse enää tehdä numeroa. Häneltä puuttuu itsekorostus. Hänellä on selkeät musiikilliset ajatukset ja huomattavan elegantti ja tehokas tapa tuoda ne esille.
 Kuusisto uumoilee, että juuri nämä ominaisuudet ovat tehneet vaikutuksen RSO:n soittajistoon.
 – Harjoitustehokkuus on todella kovaa valuuttaa, kun tehdään töitä sinfoniaorkesterissa.
 Mitä näen, kun katson ympärilleni? Näen partituureja, ja se tekee minut onnelliseksi.  Nicholas Collon
 Kuusiston mukaan Collon on sydämellinen, lämmin ja rauhallinen tyyppi. Kahdella sanalla kuvaillen suuri ihminen.
 – Kapellimestarina on helppoa ajautua tilanteeseen, jossa kukaan ei koskaan sano sinulle ei. Se on tietyn aikaa varmasti ihanaa, mutta minäkuvan kannalta myös vaarallista. Saattaa tulla ylilyöntejä, kun rajat puuttuvat. Nick on sellaisia ihmisiä, jotka ovat immuuneja kohtelulle, jolle tämä ammatti korkeimmat osaajansa usein altistaa, Kuusisto muotoilee.
 "Sinfoniaorkesteri on kuin jalkapallojoukkue"
 Juuri mediatalon orkesterin johtajaksi Collon sopii supliikkinsa vuoksi. Hän puhuu musiikista kiinnostavasti ja innostavasti, mikä  tuli ilmi  muun muassa pari vuotta sitten Proms-festivaalilla.  Beethovenin   Sinfonia nro 3 Eroica  avautuu yleisölle poikkeuksellisella tavalla.
 RSO:n johtajana Collon on sitoutunut suomalaisen ohjelmiston esittämiseen ja nostamaan esiin uutta suomalaista musiikkia. Se ei Collonin mukaan ole ongelma, päin vastoin.
 –  Sibeliuksen  musiikki on tärkeää kaikille englantilaisille kapellimestareille. Hänen musiikkinsa saattaa olla hankalaa ranskalaisille tai saksalaisille orkestereille, mutta brittiorkestereille Sibelius on standardi.
 – Lisäksi olen johtanut paljon uutta suomalaista musiikkia. Nykymusiikin kenttä on Suomessa elinvoimainen ja eteenpäin katsova.
 Toki Suomesta löytyy myös paljon tuntematonta.
 – Aion tutustua uusiin tyyppeihin ja tietenkin syventää entisestään suhdettani konkareiden, kuten Magnus Lindbergin ja Kaija Saariahon, musiikkiin.

 RSO:lle luvassa lienee myös aiempaa tiheämmin harppauksia musiikillisesta aikakaudesta toiseen. Collonin mukana matkataan usein klassismin kautta barokkiin saakka. Vanhan musiikin sointimaailman salat hänelle avasivat opiskeluaikoina mestarit  Nikolaus Harnoncourt ,  John Eliot Gardiner  ja  Roger Norrington .
 – Jokaisen orkesterin tulisi soittaa säännöllisesti eri aikakausien musiikkia, sillä se kehittää sointia ja orkesterin sisäistä korvaa.
 Kun asiat ovat niin kuin niiden Collonin mielestä pitää olla, yleisölle on luvassa unohtumattomia taidekokemuksia.
 – Muusikot lavalla hengittävät yhdessä ja soittavat yhteisellä vaistolla. Se on yhteispeliä. Sinfoniaorkesteri on kuin ammattilaisjalkapallojoukkue, Collon vertaa.
 Collon antaa haastattelun puhelimitse työhuoneeltaan, joka on hänen elämänsä tapaan täynnä musiikkia.
 – Mitä näen, kun katson ympärilleni? Näen partituureja, ja se tekee minut onnelliseksi.

RSO:lle uusi ylikapellimestari Englannista – Nicholas Collon: "Sinfoniaorkesteri on kuin jalkapallojoukkue"


Summary: Saksanjuutalainen Lilly Cassirer vaihtoi taulun maastapoistumisviisumeihin Natsi-Saksasta vuonna 1939.

Museot, näyttelyt sekä historiallisten paikkojen ja rakennusten suojelu

impressionismi (tyylikaudet ja taidesuuntaukset)

Madridilaista museota ei voida pakottaa luovuttamaan ranskalaisen impressionistin  Camille Pissarron  maalausta  Rue Saint-Honoré: effet de soleil, après-midi . Natsit ottivat taulun saksanjuutalaiselta Cassirerin perheeltä vuonna 1939.
 Taulun omistuksesta oli käyty oikeustaistelua 14 vuoden ajan kalifornialaisessa oikeudessa. Oikeuden tuomari  John Walter  moitti madridilaista Thyssen-Bornemisza museota siitä, että se ei kunnoita tapauksessa moraalisia velvotteitaan.
 Tuomari kuitenkin katsoi, että hänen kätensä ovat sidotut Espanjan lakiin, jonka mukaan taidekeräilijöiden tai museoiden ei tarvitse luovuttaa natsien anastamia taide-esineitä, jos ne ovat itse hankkineet esineen hyvässä uskossa.
 Natsien anastamien taideaarteiden omistusta ja luovutusta säätelee  kansainvälinen Washingtonin periaatesopimus , joka tukee taide-esineiden luovuttamista alkuperäisille omistajilleen.
 Sen on allekirjoittanut 44 valtiota, Espanja mukaanlukien.
 Taululla ostettiin viisumit ulos Natsi-Saksasta
 Ranskalainen impressionisti Camille Pissarro maalasi  Rue Saint-Honoré: effet de soleil, après-midi  -taulun vuonna 1897.
 Saksanjuutalainen Cassirerin perhe osti maalauksen 1900-luvun alussa ja  Lilly Cassirer  peri taulun vuonna 1926. Lilly Cassirer pakotettiin luovuttamaan maalaus natseille vuonna 1939 maastapoistumisviisumeita vastaan.
 Natsi-Saksan salainen valtionpoliisi Gestapo takavarikoi taulun myöhemmin.
 Maalaus löytyi vuonna 1951 Yhdysvalloista, missä se pysyi vuoteen 1976 asti, jolloin sveitsiläinen teollisuuspohatta paroni  Hans Heinrich Thyssen-Bornemisza  osti sen 300 000 dollarilla.
 Paronin hankinnoista muodostui kivijalka kokoelmalle madridilaiseen Thyssen-Bornemiszan museoon.
 Perhe sai vihiä taulusta vuonna 2000
 Tuomari John Walter moittii päätöksessään paroni Thyssen-Bornemiszaa siitä, että kenellä tahansa sivistyneellä taidekeräilijällä olisi maalauksen kohdalla pitänyt soida hälytyskellot. Tuomari katsoo kuitenkin, että todisteita ei ole siitä, että paroni tai museo olisivat tienneet natsien anastaneen taulun.
 Cassirerin perhe uskoi taulun tuhoutuneen tai kadonneen 2. maailmansodassa. Lilly Cassirerin perillinen,  Claude Cassirer , sai tietää maalauksen esilläolosta madridilaisessa museossa vuonna 2000 ja esitti luovutusvaateen.
 Espanja torjui luovutuksen, minkä jälkeen Cassirerin perhe nosti kanteen Yhdysvalloissa.
 Museo  kuvailee verkkosivullaan  maalausta osaksi sarjaa, jonka Pissarro maalasi pariisilaisessa hotellihuoneessa talven 1897–1898 aikana sairautensa aikana.

Neljätoistavuotinen kiista päättyi – Espanjalaismuseo saa pitää natsien juutalaisperheeltä anastaman arvomaalauksen


Summary: Syytteessä oleva ex-komentaja Markus Päiviö siirtyi reserviin vappuna. Syyttäjä vaatii Päiviölle sakkorangaistusta.

Helsingin hovioikeus on aloittanut Karjalan lennoston entisen komentajan, eversti  Markus Päiviön  syytteiden käsittelyn. Syytteet koskevat Karjalan lennoston isännöimää vapaaehtoista kertausharjoitusta Ilmavoimien Lapinmajalla Inarin Lemmenjoella syksyllä 2017.
 Päiviotä syytetään esimiesaseman väärinkäyttämisestä, palvelusrikoksesta ja kunnianloukkauksesta. Kihlakunnansyyttäjä Mikko Larkia vaatii Päiviölle sakkorangaistusta.
 Päiviön asianajaja  Pentti Laiho  kertoi Helsingin hovioikeudessa ennen istunnon alkua, että Päiviö siirtyi eilen keskiviikkona reserviin oikeusprosessin ja sen aiheuttaman julkisuusmylläkän seurauksena.
 – Päämieheni on nyt tyytyväinen, että vihdoin on saatu tähän vaiheeseen tämä prosessi. Se on ollut hänelle pitkä ja vaikea. Sen hän myöntää, että virheitä on tullut tehtyä ja hän kantaa niistä täyden vastuun, Laiho kertoi.
 Päiviön epäillään muun muassa sättineen ja haukkuneeb alaisiaan ja vieraita. Päiviön johtamaan kolmipäiväiseen harjoitukseen osallistui 20 henkilöä. Laihon mukaan Päiviö kiistää rikokset osin.
 Savon Sanomat on kertonut aiemmin, että Päiviö olisi muun muassa antanut taakse poistu -komennon jääkylmän joen rannassa ja että simputusta tai epäasiallista käytöstä olisi jatkunut kaksi vuorokautta.
 Epäiltyjen rikosten uhreja on kaikkiaan 12. He ovat pääosin Puolustusvoimien henkilökuntaa. Kunnianloukkausrikoksessa asianomistajana on Nurmeksen kaupunginjohtaja  Asko Saatsi . Saatsi vaatii 3 000 euron korvauksia.
 Päiviön esimies sai myös syytteen
 Syytteessä palvelusrikoksesta on myös Päiviön esimiehenä toiminut Ilmavoimien entinen komentaja  Sampo Eskelinen .
 Hänen epäillään viivytelleen alaisensa epäiltyjä rikoksia koskevan esitutkinnan aloittamista.
 Syyttäjä on kertonut aiemmin, että Eskelinen kiistää syyllistyneensä rikokseen. Eskelisen syytteen käsittely alkaa hovioikeudessa maanantaina.
 Keskusrikospoliisi  selvittää tapauksen vuoksi myös Puolustusvoimain komentajan  Jarmo Lindbergin  menettelyä.
 Lindbergin on kerrottu saaneen tietoa tapahtumista kuukausia ennen esitutkinnan aloittamista.
 Lue myös:
 Karjalan lennoston ex-komentaja kiistää rikokset pääosin – everstin käytöstä Lemmenjoen harjoituksessa aletaan puida oikeudessa torstaina
 Karjalan lennoston kohutun Lemmenjoen harjoituksen käsittely alkaa hovioikeudessa toukokuussa
 Ilmavoimat puolustaa kohun nostanutta Lemmenjokea: Alkoholia ohjeiden mukaan, diskopallot harjoitusväline ja paikka erityinen
 Savon Sanomat: Komentaja poistutti Lemmenjoen harjoituksessa jokeen
 Silminnäkijät vaitonaisia välikohtauksesta Ilmavoimien kertausharjoituksessa – SS: Yksi haukutuista oli Nurmeksen kaupunginjohtaja
 Syyttäjä: Karjalan lennoston entistä komentajaa ja Ilmavoimien komentajaa epäillään sotilasrikoksista – Ilmavoimien komentaja saa jatkaa toistaiseksi tehtävässään
 Esitutkinta Karjalan lennoston entisen komentajan toimista valmistui – epäillään käyttäytyneen sopimattomasti vapaaehtoisessa harjoituksessa Lapissa

Hovioikeus alkoi käsitellä Karjalan lennoston entisen komentajan toimintaa Lemmenjoen kertausharjoituksessa – "Virheitä on tullut tehtyä"